text:
POLELO 45
Ba Kgabaganya Noka ya Joredane
BONA! Baiseraele ba kgabaganya Noka ya Joredane! Jaanong go diragetseng ka metsi? E re ka pula e na thata ka nako eo ya ngwaga, noka e ne e penologa metsotso e se kae pelenyana ga foo. Jaanong ga go tlhole go na le metsi! Mme Baiseraele ba kgabaganya fa go omileng teng, jaaka ba ile ba dira kwa Lewatleng le Lehibidu! Go diragetse eng ka metsi? A re bone.
Fa nako ya gore Baiseraele ba kgabaganye Noka ya Joredane e goroga, Jehofa o raya Joshua a re a bolelele batho a re: ‘Baperesiti ba tshwanetse go tsaya letlole la kgolagano mme ba tsamaye kwa pele ga rona. Fa dinao tsa bone di tsena mo metsing a Noka ya Joredane, metsi a tla emisa go elela.’
Ka jalo, baperesiti ba tsaya letlole la kgolagano mme ba tsamaya ba le tshotse ba le kwa pele ga batho. Fa ba fitlha mo Joredane, baperesiti ba tsena mo gare ga metsi. E elela ka maatla e bile e boteng. Mme fela fa dinao tsa bone di kgoma metsi, metsi a simolola go emisa go elela! Ke kgakgamatso! Jehofa o dirile gore metsi ano a nne letamo mo matlhakoreng oomabedi. Ka jalo, go ise go ye kae ga go tlhole go na le metsi mo nokeng!
Baperesiti ba ba tshotseng letlole la kgolagano ba ema mo gare ga noka e e kgadileng. A o a ba bona mo setshwantshong? Fa ba ntse ba eme foo, Baiseraele botlhe ba tsamaya go ralala Noka ya Joredane mo lefatsheng le le omileng!
Fa batho botlhe ba setse ba kgabagantse, Jehofa o bolelela Joshua gore a reye banna ba le 12 a re: ‘Tsenang mo nokeng fa baperesiti ba emeng teng ka letlole la kgolagano. Tsayang matlapa a le 12, mme lo a kgobokanye kwa lo tla lalang teng bosigo jono. Mme e tla re mo isagweng, fa bana ba lona ba lo botsa gore matlapa ano a kaya eng, lo ba bolelele gore metsi a ne a emisa go elela fa letlole la ga Jehofa la kgolagano le ne le kgabaganya Joredane. Matlapa ano a tla lo gakolola kgakgamatso eno!’ Gape Joshua o baya matlapa a le 12 fa baperesiti ba neng ba eme teng mo boalong jwa noka.
Kgabagare Joshua o raya baperesiti ba ba tshotseng letlole la kgolagano a re: ‘Tswang mo Joredane.’ Mme fela fa ba sena go tswa, metsi a noka a simolola go elela gape.


c: text/html

text:
loading
Language English Book
big book 2 series
Motseletsele wa Puiso wa Cub ke sete ya dibuka tsa puiso tse di tlhophilweng le go baakanngwa ka kelotlhoko, maikaelelo e le go ruta le go rotloetsa lorato la go buisa mo Kgatong ya Motheo. Di tlhamilwe ke bakwadi ba Aforika Borwa ba di tlhamela mmuiso yo o potlana wa Aforika e e mo Borwa. E ikaegile ka: • Karolwana tse 12 tsa go buisa le tse nne tsa puiso mo go nngwe le nngwe • Dibuka di le 3 tsa Tiro, e le nngwe mo Kereiting nngwe le nngwe • Dibuka di le 3 tsa Morutabana, e le nngwe mo Kereiting nngwe le nngwe • Dibuka tse 4 tse Dikgolo
This Is The Printed Hardcopy Book, It Is Not Digitised In Any Way.
ISBN : 9780796041906

robotstxt: allowed

filter: keep


text:
Nka Kgona Jang go Dira Tiro e Ntsi Jaana ya Sekolo?
Se o ka se dirang
Senka lefelo le o ka ithutelang mo go lone. Ga le a tshwanela go nna le sepe se se itayang tsebe. Fa go kgonega, dirisa tafole. Go se ka ga nna le thelebishene mo go yone.
Dira gore dilo tsa botlhokwa di tle pele. E re ka dithuto tsa gago di le botlhokwa, ikemisetse go nna o dira tiro ya gago ya sekolo e e direlwang kwa gae pele.
O se ka wa nnela go beela dilo nako e e tlang. Nna le thulaganyo e e tlhomameng ya go dira tiro ya sekolo mme o e ngaparele.
Nna le thulaganyo. Dira tshwetso ya gore o tshwanetse go dira tiro efe pele, e bo e latelwa ke efe, jalo le jalo. Kwala lenaane leno mo pampiring mme o beele tiro nngwe le nngwe nako. Nako le nako fa o fetsa tiro, e tshwaye gore o e feditse.
Itapolose. Fa o bona o sa tlhole o kgona go tlhoma mogopolo, ikhutse go se kae. Go tswa foo o boele mo tirong ya gago ya sekolo ka bonako jo bo kgonegang.
Itshepe. Gakologelwa, moithuti yo o dirang sentle o bonwa thata ka go tlhoafala e seng ka botlhale. (Diane 10:4) O ka atlega kwa sekolong. Tsaya matsapa, mme o tla bona maduo.


text:
LEBOKO LA BAKWENA BA MOGOPA
Kwena e ntsho ya modiane a tau
Fifi la mokwena
E e neng e tlhola maimane
E tswe e eme ka maroo kwiting
Kgagarapa ya mangana
Tlhasedi kwa Mmametlhase
E tlhasetse metseng ya batho
E tlhasetse boramphosokwane a matebele
Ka bosigo ka mantobontobo
Ba ratane ba santse ba letse
Ngwetsi ya tswa e tshotse lekgabe
Ba re o tshabang ontse o le mogatsa-a-mogale o le mogatsa-a-sekoko metsi tsobogong
Kwena e tsene le kgomo bodibeng
E tsene le kgomo seferong
E tsene le kgomo bodibeng-bontsho
Beng kgomo ba oka-oka bodiba
Ba kgetla maduba le ka megookare
Ba bonega bodiba bo bo tseneng kgomo
Ga sutlha tshwaana,
Ga Sutlha thamagana e ntse e le kgomo tsa bogadi.


text:
Ke nna Keledi a Mmakgale wa a bo monnana a Tshukudu,
Ke Mmachele wa gabo monna' Khuduge.
Mmachele o paotse babeodi
a re:
A ke beola motho e se ngwanake,
E tswe yare a bona magadi
a tshabe?
Ke teateane ngwana wa ga Senne,
Ke tlhotse ke teetiisa Makgale.
Ka Mme ka Mmapelo ke bakile,
Ga ke e go tlhola ke konopa Tshukudu,
Ke e bone e potolosa motho setlhare,
E tswe e le motho wa kwa Khula a Mosejane.
Mokgonkgonyane wa ga Kgosi Ratsope
O ntse a re: Ratsope o di epile kae?
A re ke di epile kwa Ntwetwe
ke batla bo-ntige ba bagolo.
Sa botlhokwa:
Lebobo le ke la bogologolo; le boka lelapa la kwa Senne.Le re tlhalosa gore re bo mang.
Go bana ba Mmulana:
Bana botlhe ba kwa Senne le Pitsoe ba lalediwa kopanong ya lelapa ka Lamatlhatso wa boraro wa kgwedi nngwe le nngwe. Maikaelelo ke gore re itsane botlhe. Ka jalo, fa o le Senne mme o batla go itse lelapa la eno, nkwalele, mme ke tla go itsise gore kopano e tla bo e le kae kgwedi eo. Malebo!


text:
Nelson Mandela
Nelson Rolihlahla Mandela e ne e le molwantsha-tlhaolele, 'radipolotiki, o o neng e le mopreseidente wa Aforika Borwa go tloga kwa ngwaga wa 1994 go ya go wa 1999. E ne le mopreseidente wa ntlha wa motho montsho wa Aforika Borwa. Puso ya gagwe e ne e ikemiseditse go tlosa se se dirilweng ke puso ya Apartheid, le go thusa MaAforika Borwa go phela mmogo ka kgotso, le go fedisa tlhophollo ya batho go ya ka mmala wa bona. O ne a le mopresidente wa mokgatlho wa sepolotiki wa African National Congress (ANC) go tloga 1991 go ya go 1997.
Mandela e ne e le Mothosa wa lolapa la bogosi la ga Thembu. O ne a tsena kwa unibesithing ya Fort Here le unibesithi ya Witwatersand, kwa a neng a ithuta tsa molao. Ga ntse a nna kwa Johannesburg, o ne a nna karolo ya batho ba ne ba ba le kgatlhanong le dipolotiki tsa bokoloniale. O ne a nna karolo ya ANC mme ya nna o mongwe wa batho baba simolotseng Karolo Ya Batsha ya ANC (Youth League). Morago ga gore puso ya Maburu ya National Party e simolole Apartheid, Mandela o ne a nna mokwapele wa motsamao wa kganetse kgatlhanong le Apartheid, mme ya nna moeteledipele wa mokgatlho wa ANC Transvaal. Ga ntse a dira jaaka loyara, o ne a tshwarwa gangwe le gape. Mandela le SACP, ba ne ba simolola setlhopha sa bosole sa Umkhonto We Sizwe (Lerumo la Setshaba). Ka ngwaga wa 1962, o ne a tshwarelwa go leka go menola mmuso mme a iswa kgolegelong bophelo botlhe ka teraele ya Rivonia.
Nelson o ne a nna dingwaga dile 27 kwa kgolegelong, Robben Island kwa tshimologong, mme aiswa Pollsmoor Prison le Victor Vester Prison morago. Gareng ga kgatello ya boditshabatshaba, le go tshaba ntwa ka mo nageng, Mopresidente F.W. de Klerk o ne a ntsha Mandela kwa kgolegelong ka ngwaga wa 1990. Mandela le de Klerk ba ne ba dumelana go fedisa Apartheid, le go dira ditlhopho tsa ntlha mo nageng tsa batho botlhe ba Aforika Borwa, Bantsho le Basweu. ANC le Mandela ba ne ba fenya ditlhopho tsego mme a nna Mopresidente. Puso ya Mandela e ne ya dira molaotheo o mo ntsha wa Aforika Borwa, mme gape ba dira Truth and Reconcilliation Commition go batlisisa ditlolo molao le dikgatako tsa ditokelo tsa botho tse di fetileng.


text:
Segwapa
Segwapa ke nama e e omisitsweng, e e tlholegang thata mo borwa jwa africa. Segwapa se dirwa ka nama e e sa butswang, e ka nna nama ya kgomo, ya podi, kana ya phologolo. Nama e e a segelelwa, e bo e tshelwa letswai. Letswai le thusa go gamola metsi mo nameng le gone go thusa gore nama e e omelele e bile e seka ya bola. Segwapa se kgona go tshelwa pherefere gore se babe, kana sa tlogelwa fela ka letswai se sa lokwa pherefere. Se tle se tsenngwe metswako e mengwe fela jaaka bo bo konofole go se natefisa.
Ga segwapa se sena go omelela lobaka e ka nna dibeke tse pedi se anegilwe mo letsatsing, se tlaabo se siametse go ka jewa. Mme se ka jewa fela se ntse se omeletse, kana sa besiwa mo magaleng a molelo. Se ka nna gape sa apeiwa jaaka o ka apaya nama se be se thugiwa go dira seswaa sa segwapa. Segwapa se se apeilweng le go thugiwa se ka jewa se le sosi kana sa shaba bogobe jwa mabele.
Nama e e dirang segwapa e ka segelelwa bosesanyane kgotsa bokima pele fa e ka omisiwa. Seswaa se se thugilweng fa se apewa se kgona no natefisiwa ka go ntsenngwa diguruntu ka go farologana ga tsone.


text:
Saturday Oct 31, 2015. 22:20Township Rollers took their league form into the Mascom Top 8 and secured a 4-2 victory over Police XI at the National Stadium on Saturday night.
Township Rollers : Kabelo Dambe, Tshepo Mothlabankwe, Otlaantshekela Mooketsi, Simisani Mathumo, Segolame Boy, Galabgwe Moyana, Joel Mogorosi , Lawrence Majawa, Maano Ditshupo, Mogogi Gabonamong, Carl Finnigan
Police XI : Bokamoso Moeba, Otlaadisa Manyika , Dikgakgamatso Kesolofetse, Poloko Khole, Katlego Masole , Tapiwa Gadibolae , Joseph Joseph, Betsho Pius, Letlhogonolo Senwelo, Phenyo Molefe, Kawashu Makayi


text:
A o Ka Rata go Itse Boammaaruri?
Boammaaruri ka eng? Ka dingwe tsa dipotso tse di botlhokwa go gaisa tsotlhe tse batho ba ipotsang tsone. Gongwe o kile wa ipotsa dipotso tse di jaaka tseno:
- A ruriruri Modimo o amega ka rona?
- A dintwa le pogo di tla tsamaya di fela?
- Go direga eng ka rona fa re swa?
- A go na le tsholofelo nngwe ka baswi?
- Nka rapela jang gore Modimo a utlwe dithapelo tsa me?
- Nka bona jang boitumelo mo botshelong?
O ne o ka senka kae dikarabo tsa dipotso tseno? Fa o ne o ka ya kwa dilaeboraring kgotsa kwa mabenkeleng a dibuka, o ne o ka nna wa fitlhela diketekete tsa dibuka tse di ipolelang gore di na le dikarabo tsa dipotso tseno. Le fa go ntse jalo, gantsi dibuka tseno di a ganetsana. Dingwe tsa tsone di bonala di thusa gone jaanong, mme go ise go ye kae di felelwa ke nako di bo di tlhabololwa kgotsa di tseelwa maemo ke tse dingwe.
Le fa go ntse jalo, go na le buka nngwe e e nang le dikarabo tse di ka ikanngwang. Ke buka e e nang le tshedimosetso e e boammaaruri. Jesu Keresete o ne a bua jaana fa a ne a rapela Modimo: “Lefoko la gago ke boammaaruri.” (Johane 17:17) Gompieno re itse Lefoko leo e le Baebele e e Boitshepo. Mo ditsebeng tse di latelang, o tla fitlhela bontlhanngwe jwa dikarabo tsa Baebele tse di utlwalang sentle le tse di boammaaruri tsa dipotso tse di fa godimo.
A Ruriruri Modimo o Amega ka Rona?
LEBAKA LA GO BOTSA POTSO ENO: Re tshela mo lefatsheng le le tletseng bosetlhogo le tshiamololo. Madumedi a le mantsi a ruta gore ke thato ya Modimo go bo re boga.
SE BAEBELE E SE RUTANG: Modimo ga se ene a bakang boikepo. Jobe 34:10 ya re: “A go nne kgakala le Modimo wa boammaaruri go dira boikepo, le Mothatayotlhe go dira ka tshiamololo!” Modimo o ikaeletse go direla batho dilo tse di molemo. Ke gone ka moo Jesu a ileng a re ruta go rapela jaana: “Rraarona yo o kwa magodimong, a…bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Modimo o amega thata jaana ka rona mo a ileng a tsaya matsapa a magolo go tlhomamisa gore boikaelelo jwa gagwe bo a diragadiwa.—Johane 3:16.
Bona le Genesise 1:26-28; Jakobe 1:13; le 1 Petere 5:6, 7.
A Dintwa le Pogo di Tla Tsamaya di Fela?
LEBAKA LA GO BOTSA POTSO ENO: Dintwa di bolaya dimilionemilione tsa batho. Rotlhe re ile ra amiwa ke pogo.
SE BAEBELE E SE RUTANG: Modimo o bolelela pele gore o tlile go dira gore go nne le kagiso mo lefatsheng lotlhe. Mo Bogosing jwa gagwe, puso ya kwa legodimong, batho ga ba kitla “ba tlhola ba ithuta ntwa gape.” Go na le moo, ba tla “thula ditšhaka tsa bone ba di dira magale a megoma.” (Isaia 2:4) Modimo o tla fedisa tshiamololo yotlhe le pogo. Baebele e solofetsa jaana: “[Modimo] o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele [go akaretsa le tshiamololo le pogo tse re di bonang gompieno] di fetile.”—Tshenolo 21:3, 4.
Bona le Pesalema 37:10, 11; 46:9; le Mika 4:1-4.
Go Direga Eng ka Rona fa re Swa?
LEBAKA LA GO BOTSA POTSO ENO: Madumedi a le mantsi mo lefatsheng a ruta gore go na le sengwe se se mo teng ga motho se se tswelelang pele se tshela morago ga loso. Bangwe ba dumela gore batho ba ba suleng ba kgona go utlwisa batho ba ba tshelang botlhoko kgotsa gore Modimo o atlhola batho ba ba bosula ka go ba tlhokofatsa ka bosakhutleng mo diheleng tsa molelo.
SE BAEBELE E SE RUTANG: Fa motho a swa, ga a tlhole a le gone. Moreri 9:5 ya re: “Baswi…ga ba itse sepe gotlhelele.” E re ka baswi ba sa itse sepe, ba sa utlwe sepe e bile ba sa bone sepe, ba ka se ka ba kgona go utlwisa batho ba ba tshelang botlhoko kgotsa go ba thusa.—Pesalema 146:3, 4.
Bona le Genesise 3:19 le Moreri 9:6, 10.
A go Na le Tsholofelo Nngwe ka Baswi?
LEBAKA LA GO BOTSA POTSO ENO: Re batla go tshela e bile re batla go itumelela botshelo le batho ba re ba ratang. Ke ga tlholego fela gore re tlhoafalele go boa re bona baratiwa ba rona ba ba suleng.
SE BAEBELE E SE RUTANG: Bontsi jwa batho ba ba suleng ba tla tsosiwa. Jesu o ne a solofetsa gore “ba ba mo mabitleng a kgakologelo ba tla…tswa.” (Johane 5:28, 29) Boikaelelo jwa Modimo jwa kwa tshimologong bo tla diragadiwa fa batho ba ba tsositsweng ba tla bo ba nna le tshono ya go tshela mo lefatsheng la paradaise. (Luke 23:43) Tsholofetso eno ya isagwe e akaretsa gore batho ba ba kutlo ba tla tshela ka bosakhutleng le go nna le botsogo jo bo molemo. Baebele ya re: “Basiami ba tla rua lefatshe, mme ba tla aga mo go lone ka bosakhutleng.”—Pesalema 37:29.
Bona le Jobe 14:14, 15; Luke 7:11-17 le Ditiro 24:15.
Nka Rapela Jang Gore Modimo a Utlwe Dithapelo Tsa Me?
LEBAKA LA GO BOTSA POTSO ENO: Batho ba madumedi otlhe fela ba a rapela. Le fa go ntse jalo, bontsi jwa bone bo na le maikutlo a gore dithapelo tsa bone ga di arabiwe.
SE BAEBELE E SE RUTANG: Jesu o ne a re ruta gore re tile go rapela re boaboeletsa mafoko a le mangwe. O ne a re: “Fa o rapela, o se ka wa boaboeletsa dilo di le dingwe.” (Mathaio 6:7) Fa re batla gore Modimo a utlwe dithapelo tsa rona, re tshwanetse go rapela ka tsela e a e amogelang. Gore re dire jalo, re tshwanetse go ithuta se thato ya gagwe e leng sone, mme go tswa foo re rapele go dumalana le yone. Johane wa ntlha 5:14 ya re: “Go sa kgathalesege gore ke eng se re se kopang kafa thatong ya [Modimo], o a re utlwa.”
Bona le Pesalema 65:2; Johane 14:6, 14; le 1 Johane 3:22.
Nka Bona Jang Boitumelo mo Botshelong?
LEBAKA LA GO BOTSA POTSO ENO: Batho ba le bantsi ba dumela gore madi, go tuma kgotsa go nna montle ke tsone dilo tse di tla dirang gore ba itumele. Ke sone se ba gagamalela dilo tseno—mme ka maswabi seo ga se dire gore ba bone boitumelo joo.
SE BAEBELE E SE RUTANG: Jesu o ne a tlhalosa selo se se dirang gore motho a nne le boitumelo fa a ne a re: “Go itumela ba ba tshwenyegang ka se ba se tlhokang semoyeng.” (Mathaio 5:3) Re ka bona boitumelo jwa mmatota fa fela re tsaya dikgato go kgotsofatsa selo sa botlhokwa go gaisa tshotlhe tse re nang le tsone—keletso ya go itse boammaaruri ka Modimo le se a se ikaeletseng ka rona. Boammaaruri joo bo bonwa mo Baebeleng. Go itse boammaaruri joo go ka re thusa go lemoga dilo tse tota e leng tsa botlhokwa le tse e seng tsa botlhokwa. Fa re letla boammaaruri jwa Baebele go kaela ditshwetso le dilo tse re di dirang, seo se tla dira gore re nne le botshelo jo bo kgotsofatsang.—Luke 11:28.
Bona le Diane 3:5, 6, 13-18; le 1 Timotheo 6:9, 10.
Dintlha tseno ke bontlhanngwe fela jwa dikarabo tsa Baebele tsa dipotso tse thataro tse di fa godimo. A o ka rata go itse mo go oketsegileng? Fa o le mongwe ba batho ba ba “tshwenyegang ke se ba se tlhokang semoyeng,” ga go pelaelo gore o tla rata go itse mo go oketsegileng. O ka tswa o na le dipotso tse dingwe tse o ipotsang tsone, tse di jaaka: ‘Fa e le gore Modimo o amega ka rona, ke eng fa a letleletse bosula le pogo e e kana kana go tswelela ka dingwagangwaga? Nka tokafatsa jang botshelo jwa lelapa la me?’ Baebele e na le dikarabo tse di kgotsofatsang tsa dipotso tseno le tse dingwe tse dintsintsi.
Le fa go ntse jalo, batho ba le bantsi ba okaoka go senka dikarabo mo Baebeleng. Ba e tsaya e le buka e kgolo e ka dinako tse dingwe go leng thata go e tlhaloganya. A o ka rata go thusiwa go bona dikarabo mo Baebeleng? Basupi ba ga Jehofa ba na le didirisiwa tse pedi tse di ka go thusang.
Sa ntlha, ke buka ya Totatota Baebele e Ruta Eng? e e diretsweng go thusa batho ba ba tshwaregileng thata go bona dikarabo tsa Baebele tse di utlwalang sentle tsa dipotso tse di botlhokwa. Sedirisiwa sa bobedi ke thulaganyo ya mahala ya thuto ya legae ya Baebele. Mongwe wa Basupi ba ga Jehofa yo o tshwanelegang go ruta Baebele yo o nnang mo lefelong la lona, a ka tla kwa legaeng la gago kgotsa kwa lefelong le le go tshwanetseng mme a dirise nako e khutshwane beke le beke go tlotla le wena ka Baebele. Dimilione tsa batho mo lefatsheng lotlhe di solegetswe molemo ke thulaganyo eno. Bontsi jwa bone bo ile jwa swetsa jaana ka boitumelo: “Ke bone boammaaruri!”
Ga go sepe se se ka bapisiwang le letlotlo leno le legolo. Boammaaruri jwa Baebele bo re golola mo tumelabotlhoding, mo go tlhakanngweng tlhogo ke maaka le mo poifong. Bo re thusa go nna le tsholofelo, boikaelelo le boipelo. Jesu o ile a re: “Lo tla itse boammaaruri, mme boammaaruri bo tla lo golola.”—Johane 8:32.
Ithute mo go Oketsegileng
Ke Eng fa o Tshwanetse go Ithuta Baebele?
Baebele e thusa batho ba le dimilione mo lefatsheng lotlhe go bona dikarabo tsa dipotso tse di botlhokwa thata mo botshelong. A o ka rata go nna mongwe wa bone?
A Modimo ke Maatla Fela A a Se Nang Maikutlo?
Baebele ya re Modimo o bopile dilo tsotlhe, mme gone, a o a amega ka rona?
Go Direga Eng fa o Swa?
A baswi ba kgona go utlwa se se diregang gaufi le bone?
Tsogo ke Eng?
O ka gakgamadiwa ke go itse gore go tla tsosiwa bomang.
Goreng ke Rapela? A Modimo o Tla Nkaraba?
Gore Modimo a arabe dithapelo tsa gago, go tla ikaega ka gore o rapela jang.


text:
DITSHWANTSHO
Ditshwantsho
Obamela Jehofa ka go Opela
Itseele o bo o printe setshwantsho seno, se feleletseng, go tswa foo lo bo lo araba dipotso mmogo lo le lelapa.
TSE DINGWE TSE O KA DI ITSEELANG
Dafide O ne A Tla ka Leina la Modimo
Ruta bana bokao jwa leina la Modimo.
Dafide O ne A sa Tshabe Le fa A na Le Dibetsa di se Kae
Bapisa batho ba mo Baebeleng le dilo tse ba ileng ba di umaka.
Baiseraele ba Dira Modingwana
Batla dilo tse tharo tse di sa tshwaneng mo ditshwantshong tseno mme go tswa foo o di tsenye mebala.


text:
BASHA BA BOTSA JAANA
Nka Dira Eng Gore ke Utlwane le Batsadi ba me?
Dipotso
Ke ofe wa batsadi ba gago yo gantsi o nnang le kgotlhang le ene?
Rraago
Mmaago
-
Lo nna le dikgotlhang ga kae?
Ka sewelo
Ka dinako dingwe
Ka metlha
-
Kgotlhang ya lona e a tle e nne maswe go le kana kang?
Re e rarabolola ka bonako le ka kagiso.
Re a e rarabolola mme gone fa re dira jalo fa re sena go omana thata.
Ga e rarabologe—tota le morago ga go omana thata.
-
Fa o sa utlwane le batsadi ba gago, o ka nna wa akanya gore ba tshwanetse go dira sengwe gore go nne botoka. Mme gone, go na le dikgato tse wena o ka di tsayang go tila gore dikgotlhang di se ka tsa direga gangwe le gape le gore di se ka tsa nna maswe le go feta. Sa ntlha, ela tlhoko. . . .
Goreng go nna le dikgotlhang
Bokgoni jwa go akanya. Fa o ntse o gola, o simolola go leba dilo ka tsela e e farologaneng le e o neng o di leba ka yone fa o sa ntse o le ngwana. Gape go na le dilo tse o simololang go di rata thata mme dingwe tsa tsone, batsadi ba gago ga ba di rate. Le fa go ntse jalo, Baebele ya re: “Tlotla rrago le mmago.”—Ekesodo 20:12.
Boammaaruri ke gore: O tlhoka go bo o godile sentle gore o tlhaloganye gore o kgona go ganetsana le mongwe ntle le go omana le ene.
Go batla kgololesego. Fa o ntse o gola, batsadi ba gago ba ka nna ba go naya kgololesego e e oketsegileng. Mathata ke gore, o ka tswa o sa kgotsofalele kgololesego e ba go e nayang kgotsa e sa tle ka nako e o e batlang mme seo se ka baka kgotlhang. Le fa go ntse jalo Baebele ya re: “Utlwang batsadi ba lona.”—Baefeso 6:1.
Boammaaruri ke gore: Gantsi batsadi ba gago ba go naya kgololesego e e oketsegileng go ikaegile ka gore o dirisa jang e o setseng o na le yone.
Se o ka se dirang
Seabe sa gago. Go na le go pega batsadi ba gago molato, leka go bona gore wena o ka dira eng gore go nne le kagiso. Lekawana lengwe le le bidiwang Jeffrey la re: “Gantsi dikgotlhang ga di bakwe ke se batsadi ba gago ba se buang go na le moo di bakwa ke kafa wena o tsibogang ka teng ka se ba se buang. Go bua o wetse makgwafo go nna le seabe se segolo mo go rotloetseng kagiso.”
Baebele ya re: “Fa go kgonega, kafa go ka kgonegang ka gone mo go lona, agisanang le batho botlhe.”—Baroma 12:18.
Reetsa. Samantha wa dingwaga tse 17 a re: “Ke lemogile gore go reetsa ke selo se se thata tota. Mme gone, fa batsadi ba bona gore o ba reeditse, go ka direga gore le bone ba go reetse.”
Baebele ya re: “Nna bonako go utlwa, bonya go bua.”—Jakobe 1:19.
Se nne kgatlhanong le batsadi ba gago. Leba kgotlhang jaaka e kete ke motshameko wa kgwele ya dinao. Mme gone, lwantsha bothata e seng batsadi ba gago ka gonne ke batshameki mmogo le wena. Lekawana lengwe le le bidiwang Adam la re: “Fa go na le kgotlhang, batsadi ba batla se ba akanyang gore se siametse ngwana wa bone mme ngwana le ene o batla se a akanyang gore se mo siametse. Tota re ka re botlhe ba batla selo se se tshwanang.”
Baebele ya re: “A relateleleng dilo tse di isang kagisong.”—Baroma 14:19.
Leka go tlhaloganya. Mosha yo o bidiwang Sarah a re: “Ke thusiwa ke go gopola gore batsadi ba na le mathata a bone a gantsi le one a ba tshwenyang.” Mosetsana yo o bidiwang Carla ene o oketsa ka gore: “Ke leka go akanyetsa batsadi ba me. Ke ipotsa gore ke ne ke tla dira eng fa nka bo ke le motsadi mme ke le mo boemo jo bo tshwanang? Ke eng se se tla bong se siametse ngwanake?”
Baebele ya re: “Lo tlhokomela, e seng go kgatlhegela dilo tse di amang lona fela, mme gape go kgatlhegela le dilo tse di amang ba bangwe.”—Bafilipi 2:4.
Nna kutlo. Tota seo ke sone se Baebele e reng o se dire. (Bakolosa 3:20) Dilo di tla go tsamaela sentle fa o ka ikobela batsadi ba gago. Lekgarebe le le bidiwang Karen la re: “Dilo di nna motlhofo fa ke dira se batsadi ba me ba reng ke se dire. Ba ntiretse dilo tse dintsi tota, ka jalo, go ba ikobela ke lemme fela le nka ba direlang lone.” Go nna kutlo go thusa gore go se ka ga nna le dikgotlhang!
Baebele ya re: “Fa go se nang dikgong teng molelo o a tima.”—Diane 26:20.
Kakantsho. Fa go le thata go buisana le batsadi ba gago, leka go ba kwalela lekwalo kgotsa go ba romelela molaetsa ka founo. Mosha mongwe yo o bidiwang Alyssa a re: “Ke dira jalo fa ke utlwa gore ga ke kgone go bua le bone. Go nthusa go tlhalosa tsela e ke ikutlwang ka yone ntle le go omana kgotsa go bua sengwe se ke tla se ikwatlhaelang.”
Ithute mo go Oketsegileng
BASHA BA BOTSA JAANA
O ka Buisana Jang le Batsadi ba Gago ka Melao E ba Go Tlhomelang Yone?
Puisano e e molemo e ka dira gore batsadi ba gago ba go tshepe le gore ba go neye kgololesego e e oketsegileng.
BASHA BA BOTSA JAANA
A o Akanya Gore Batsadi ba Gago ba Gana o Ijesa Monate?
A ke ngwege ke ye go ijesa monate kgotsa ke bolelele batsadi ba me boammaaruri?
BASHA BA BOTSA JAANA
A Batsadi ba Gago Ba a Go Tshepa?
Sekaseka dikgato tse tharo tsa go dira gore batsadi ba gago ba boe ba go tshepe gape.


text:
rena ba maubane re bakgatla ba mocha' a rakau, re bana ba matlaisane'a moleka bare moleka imela letsogo mme mphiri o imele molala. ditlogella mangwa tse di tlogelletsweng yena mong tabane'a modisa botlholo wa pogoti ya lehaba la tladi e khibidu. bare bakgatla ke batho ba sa belegweng, ke ba weleng ko godimo bare phuuu mo fase, ba phatlalla batswa diketlana tsa marope tse ileng tsa tlhoka mokgobokedi, bare di kgoboketse ke mang ge e se yena mong tabane' a modisa botlholo wa anang kgabo le matlaisane.
re mahula' a marope bare o e seng lehula le mohule, le phale ba bo mosese maatlapa mongatane ba ileng ba tlogela motlogolo wa bona mosese a sala a tsoga dibete ke bakgatla. a re nna mokgatla ke masubeletsa ka lerumo, ke tlhwele ke subeletsa mapono thabeng ya mashiya namane' a bakgatla, mme ke rokeletse lepono ka lerumo la tsebe ya kgomo e telodi, ke era patlaka letshwao la ba- mocha. lena digolokwane tsa kgomo e telodi le reng ngwana kgosi ya bakgatla o bonwa ka sefaga sa thaga molaleng mme phatleng ona le letshwao la badimo godimo ga leitlho la molema.
re ba tabane wa modisa botlholo, ebile re ba mmadiobe, ke ka moo re akanang ka diobe, mokgwa teng re batho ba bowang ko ube le motlhopheng. a re na bakgatla le reng le seka bogosi le merafo e sele mo nkebeng le seka le bo pogoti le bo botlholo mme le le makgatheng a noka tse pedi e leng odi le moretele. a ko tlhetlhise dira le molapo wena mokgatla kgabo, ka lebaka la gore mphao wa dira ke meetse. re bana ba mmakhukhune' a matlaisane wa reng nna a kea khukhuna a ke atla le lengope ke tlile le lehwilitsana la thibedi' a bo malebo le uwate wabo moleshi wa kgabo!!! mokgatla kgabo.
Kgabo, mokgatla tshwene e potlana


text:
loading
Setswana Book Grade 2
setswana tota buka ya medumopuo le ditlhaka kereita ya 2 kaedi ya morutabana
Lenaane la Dibuka tsa Medumo la Setswana Tota, le kwaletswe baithuti ba Setswana Puo ya Gae. Dibuka tse di kwaletswe Kgato ya Motheo. Re fitlhelela dibukana tse di latelang mo lenaaneng le: Dibukana tse pedi tsa Medumo le Ditlhaka: Bukana e e tlhalosa medumo e e farologaneng le go naya moithuti dikao tsa ditshwantsho tse di emetsweng ke medumo eo. Baithuti ba bona tshono ya go ithuta go kwala ditlhaka ka go latela kaedi e ba e filweng, ba ntse ba bona le ditshwantsho mme ba buisetsa modumo kwa godimo ba o kapodisa. Ba kgona go kwalolola ditlhaka ka go latela mo go kwadilweng teng. Lenaane le le akareditse Medumo le Ditlhaka tsotlhe tsa Setswana. Kaedi ya Morutabana Morutabana o filwe ditsela tse a ka di latelang go ruta baithuti go kwala le go buisa ditlhaka le medumo a dirisa ditshwantsho tse di mo dibukeng tsa baithuti. Kaedi e e latela mokgwa wa go ruta wa Pegelo ya Pholisi ya Bosetshaba le Tlhatlhobo (CAPS). Morutabana o kaelwa go ruta baithuti go simolola ka ditumanosi go fitlhela go ditumammogo. Ditlhaka tsotlhe le Medumo yotlhe di tsamaisana le dikao.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796054081
This Is The Printed Hardcopy Book, It Is Not Digitised In Any Way.
ISBN : 9780796058348


text:
Maloba tautona a goroga le ’atla sa gagwe, morwa Khama, kwa phuthegong ya Domi, gatwe batho ba gowa ba re: “Motho! Motho!” Kana ke raya go gowa batho ba goelela ba bangwe ba re: “Motho! Motho!” Ka ipotsa gore a naare ba rotloetsi ba ba Modimo ba; a ba ne ba sa nne khuduthamaga mme ba tswa ka megopolo ya dikgalaletso tse di botoka tsa go boka tautona Mogae le ’atla sa gagwe Ian Khama. A o raya gore batho ba ka goeletsa yo mongwe ba re: “Motho! Motho!” ntswa le bone tota e le batho? Mme kana ke matswakabele a puo le bokao jwa yone ka tota bagalaletsi ba, ba ka go bolelela gore “Motho! Motho!” ke khutshwafatso ya eng, le gore ditso tsa go goeletsa mo, ke eng. Mme nna fa ke ka re ke feta batho jaaka nna ba re “Motho! Motho!” nka nna ka le botsa phokoje ke itlhoma ba mpona sesenyi; fa ke le pelo kgale nka botsa gore: “Betsho lwa re ke rileng fa lo nkgoeletsa lo re: “Motho! Motho!” jaana?” Ga ke tseye gore potso e tautona le monnawe ba ka e botsa ka ke dumela gore ba tlhaloganya gore puo e e raya eng.
O tlaa lemoga fa ke rile seatla sa ga tautona ke Ian Khama. ’Ina la gagwe kana le a ntshita ka re le bantsi re mmitsa maina a a farologanyeng. Bangwe ba re ke Ian Khama, Bangwe ba re Seretse Khama Ian Khama; gotwe Lieutenant-General Seretse Khama Ian Khama, bangwe ba re: Mothusa Tautona Lieutenant-General Seretse Khama Ian Khama. Le le telele go a feta otlhe maina a ke: Kgosi-kgolo ya Bangwato Mothusa Tautona Lieutenant-General Seretse Khama Ian Khama. O nkinele diatla metsing morwa Khama fa ke sa go bitsa sentle, rona baRuele re setse re sitega re sa itse gore re go bitse jang; bangwe bone ba tlhalefile ka ba go bitsa fela ba re: “Motho! Motho!”
Ke itumetse thata fa ke utlwa fa tautona a ne a baya phuthego pele molaetsa ka Setswana. Ke itse fa a ka se se dirise nako tsotlhe, fela jaaka bontsi jwa Batswana bo sa bue Setswana nako tsotlhe, mme re a mo akgola fa a se bua e bile a se bua ka botswerere. E le ruri “metsi ya re go kgoberega morago a itsheke” e bile molaetsa wa gagwe wa gore go busiwe dipelo dilo di boele meriting, re solofela o wetse mo mmung o o bongola e seng mo lokgarapaneng, wa tla wa selwa ke botswere. Re itse fa bangwe ba ne ba rile ba tsieditswe. Bangwe ba re: “Fa ba ne ba sa mo dika o ka bo a fetile ka tse di tsididi.” Le nna nka rialo ka re ke dikilwe, fa ke bona dilo di gotela. Mme re solofela fa Matomokoraga a tlaa ipopa a rarabolole kgang tsa bone.
Mme kana puo fa e gola mo bathong ga ba e lemoge, e bile e kare e ba tsaya ka tshoganyetso. Re tshwanetse ra galaletsa batho ba ba tsileng ka “Bulela ditswe” go bo ba godisitse Setswana. Ga ke akgele sepe ka gore a thulaganyo ya Bulela ditswe e siame kgotsa nnyaa. Se ke se akgelang ke gore diphathi di ntse di tlhalosa meono ya tsone ka mafoko le megopolo ya Sekgoa. Bangwe ba re ba sala megopolo ya Marxism morago; bangwe ba re Socialism le a mangwe mafoko a makima a Sekgoa a nako tse dingwe a re sitang. Ka jalo go tswa ka “Bulela ditswe” ke go tswa ka lefoko la Setswana le le tlhalosang maiteko a thulaganyo nngwe ya lekoko la sepolotiki. Ka jalo fa re kwala dithanodi tsa Setswana re tlaa tshwanelwa ke go tsenya lefoko “Bulela Ditswe” mme re le lemoge jaaka lefoko le le simolotseng go dirisiwa ke MaDomi ka ngwaga wa 2003.
Fa re kwala dithanolo mo dithanoding re tshwanetse ra lemoga fa mafoko “kopano, tsholetsa” a na le bokao kgotsa tiriso e sele go na le jaaka re tlwaetse. Ka jalo re tlaa tshwanelwa ke go tlhalosa dikgoeletso tsa makoko a sepolotiki a a farologaneng jaaka BNF, BDP le a mangwe. Mo go tlhaloseng dikgoeletso tse, ga re a tshwanela go lebala “Motho!” jaaka kgoeletso e e dirisiwang mo boeteleding-pele jwa Madomi ke balatedi.
Re santse re tlhokana le go dira ditlhotlhomiso ka puo ya sepolotiki go tlhaloganya mafoko a a dirisiwang ke mapalamente. Ngwaga o o fetileng maiteko a a ne a dirwa ke Naledi Naomi Kgolo, a fetsa dithuto tsa gagwe tsa Sekgoa kwa Yunibesithing. Mme ka ditlhotlhomiso tsa gagwe di ne di itebagantse le mekwalo ya palamente, gape a ne a kwala pampiri e potlana, o tshephotse fela. Re tshwanetse ra lebelela tiriso ya puo kwa diphuthegong tsa diphathi le ka fa puo e diriswang ka teng mo dikganetsanyong tsa mo mebileng mme ra e tlhaloganya ra bo ra e tlhalosa. Ka go dira jalo re tlaa lemoga fa Setswana se dirisiwa ka mefutafuta. A ga o bone go na le “Motho! Motho!”
**Picture: http://www.thepatriot.co.bw/


text:
The Tower of Babel (Genesis 11: 1-9)
Setswana (Tswana)
- Jaanong lefatshe lotlhe la tswelela le na le puo e le nngwe fela le mafoko a le mangwe fela.
- Mme ga diragala gore fa ba tsere loeto ba ela ntlheng ya botlhaba kgabagare ba bona lebala la mokgatšha mo lefatsheng la Shinare, mme ba nna mo go lone.
- Mme ba simolola go raana ba re: "Tlang! A re direng ditena mme re di beseng ka go di fisa." Ka jalo setena e ne e le leje la bone, mme bitumena e ne e le seretse sa bone.
- Jaanong ba re: "Tlang! A re ikageleng motse le tora e bogodimo jwa yone bo fitlhang kwa magodimong, mme a re itireleng leina le le tumileng, e se re kgotsa ra gasama mo godimo ga lefatshe lotlhe."
- Mme Jehofa a fologa go ya go bona motse le tora e bomorwa batho ba neng ba e agile.
- Morago ga moo Jehofa a re: "Bona! Ke setšhaba se le sengwe fela e bile botlhe ba na le puo e le nngwe fela, mme seno ke se ba simololang go se dira. Aitsane, jaanong ga go na sepe se ba ka tswang ba gopotse go se dira se ba ka se kang ba se fitlhelela.
- Tlang jaanong! A re fologeng mme re tlhaktlhakanyeng puo ya bone gore yo mongwe a se ka a reetsa puo ya yo mongwe."
- Ka jalo go tswa koo Jehofa a ba gasamisetsa mo godimo ga lefatshe lotlhe, mme kgabagare ba tlogela go aga motse.
- Ke gone ka moo leina la one le neng la bidiwa Babele, ka gonne Jehofa o ne a tlhakatlhakantse puo ya lefatshe lotlhe gone, e bile go tswa koo Jehofa o ne a ba gasamiseditse mo godimo ga lefatshe lotlhe.
From: Thanolo ya Lefatshe le Lesha ya Dikwalo Tse di Boitshepo
Tower of Babel in Bantu languages
Bemba,
Beti,
Bulu,
Chichewa,
Dawida,
Kamba,
Kikuyu,
Kinyarwanda,
Kirundi,
Koti,
Kwanyama,
Lamba,
Lingala,
Lozi,
Luba-Katanga,
Luganda,
Luragooli,
Mbunda,
Mpongwe,
Ndebele,
Ndonga,
Nkore,
Northern Sotho,
Nyakyusa,
Sango,
Sena,
Shona,
Soga,
Southern Sotho,
Sukuma,
Swahili,
Swati,
Tetela,
Tonga,
Tsonga,
Tswana,
Tumbuka,
Venda,
Xhosa,
Yao,
Zulu
Other Tower of Babel translations
By language |
By language family


text:
Ke Direng fa ke Tshwakgotswe ke Ditshwantsho Tse di Hepisang?
Se o ka se dirang
Lemoga se tota ditshwantsho tse di hepisang e leng sone. Ditshwantsho tse di hepisang ke maiteko fela a go leswefatsa sengwe se Modimo a se dirileng se tlotlega. Go lemoga gore ditshwantsho tse di hepisang ke sone seo go tla go thusa go ‘
tlhoa se se bosula.’—Pesalema 97:10.
Akanya ka ditlamorago. Ditshwantsho tse di hepisang di diga seriti sa batho ba ba bontshiwang mo go tsone. Gape di leswefatsa motho yo o di lebang. Go a utlwala go bo Baebele e re: “
Yo o botlhale ke yo o boneng masetlapelo a bo a iphitlha.”—Diane 22:3.
Ikemisetse. Monna yo o ikanyegang e bong Jobe o ne a re: “
Ke ikanne gore le ka motlha ke se ka ka leba mosetsana ka go mo eletsa.” (Jobe 31:1, Today’s English Version) Ano ke mangwe a ‘maikano’ a wena o ka a dirang:
Nka se dirise Internet fa ke le esi.
Fa lefelo lengwe le le sa siamang la Internet le bulega ke tla tswa ka bonako mo go lone.
Ke tla bua le tsala nngwe e e godileng fa nka boela mo mokgweng ono.
Rapela ka gone. Mopesalema o ne a kokotlela Jehofa Modimo jaana: “
Dira gore matlho a me a fete a sa bona se se se nang mosola.” (Pesalema 119:37) Modimo o batla gore o atlege, mme fa o mo rapela a ka go naya maatla a go dira se se siameng!—Bafilipi 4:13.
Bua le mongwe. Gantsi go tlhopha mongwe yo o ka mo tshololelang mafatlha go thusa thata gore o latlhe mokgwa ono.—Diane 17:17.
Gopola seno: Nako le nako fa o tila tshedimosetso e e hepisang, o a bo o fentse tota. Bolelela Jehofa Modimo ka phenyo eo, mme o mo lebogele maatla a a go neileng one. Fa o tila ditshwantsho tse di hepisang, o ipedisa pelo ya gagwe!—Diane 27:11.
Ithute mo go Oketsegileng
BASHA
Basha ba Botsa Jaana, Bolumo 1
Bojalwa le diokobatsi, boitsholo jwa tlhakanelodikobo, go intsha le go ratana ke dingwe tsa dikgang tse go tlotliwang ka tsone.


text:
BASHA BA BOTSA JAANA
A Motho O a Bo a Robalana fa a Tsenya Loleme Kgotsa Molomo mo Dirweng Tsa yo Mongwe Tsa Thobalano?
Go ya ka pego ya U.S. ya Lefapha la go Laola Malwetse Le go A Thibela, mo e ka nnang halofo ya batho ba ba ileng ba botsolodiwa ba dingwaga tse di fa gare ga 15 le 19 ba re ba kile ba nna le seabe mo thobalanong e e dirwang ka molomo. Mokwadi wa buka ya Oral Sex Is the New Goodnight Kiss e bong Sharlene Azam a re: “Fa o bua le basha [ka thobalano e e dirwang ka molomo] ba tla go bolelela gore ke selo se se sa reng sepe. Tota e bile ga ba e tseye e le thobalano.”
O akanya eng?
Araba dipotso tse di latelang ka ee kgotsa nnyaa.
A thobalano e e dirwang ka molomo e ka dira gore mosetsana a ime?
Ee
Nnyaa
-
A thobalano e e dirwang ka molomo e baka malwetse?
Ee
Nnyaa
-
A motho o a bo a robalana fa a tsenya loleme kgotsa molomo mo dirweng tsa yo mongwe tsa thobalano?
Ee
Nnyaa
-
Boammaaruri ke eng?
Bapisa dikarabo tsa gago le tse di latelang.
A thobalano e e dirwang ka molomo e ka dira gore mosetsana a ime?
Karabo: Nnyaa. Ke lone lebaka le le dirang gore batho ba le bantsi ba akanye gore thobalano e e dirwang ka molomo ga e kotsi mme gone go akanya jalo go phoso.
A thobalano e e dirwang ka molomo e baka malwetse?
AKarabo: Ee. Motho yo o dirang thobalano ka molomo a ka tsenwa ke malwetsi a a jaaka hepatitis (A kgotsa B), go nna le diso mo dirweng tsa thobalano, gonorrhea, herpes, HIV le syphilis.
A motho o a bo a robalana fa a tsenya loleme kgotsa molomo mo dirweng tsa yo mongwe tsa thobalano?
Karabo: Ee. Go dirisa molomo mo dirweng tsa yo mongwe tsa thobalano, thobalano ya marago le go tshwaratshwara dirwe tsa yo mongwe tsa thobalano ke thobalano ka bogone.
Goreng go le botlhokwa?
Akanya ka ditemana di le mmalwa tsa Baebele tse di amanang le thobalano e e dirwang ka molomo.
Baebele ya re: “Gonne seno ke se Modimo o se ratang . . . gore lo ithibe mo kgokafalong.”—1 Bathesalonika 4:3.
Lefoko la ntlhantlha le le ranotsweng e le “kgokafalo” le kaya thobalano ya mofuta ope fela e e dirwang ke batho ba ba sa nyalanang, go akaretsa le go dirisa molomo mo dirweng tsa thobalano, thobalano ya marago le go tshwaratshwara dirwe tsa yo mongwe tsa thobalano. Motho yo o dirang kgokafalo a ka nna le diphelelo tse di botlhoko mme e e botlhoko go di gaisa tsotlhe ke go sa amogelwe ke Modimo.—1 Petere 3:12.
Baebele ya re: “Yo o dirang kgokafalo o leofela mmele wa gagwe.”—1 Bakorintha 6:18.
Thobalano ya molomo e ka tsenya botshelo jwa gago mo kotsing le go go kgaoganya le Modimo. Gape e ka nna ya go ama le mo maikutlong. Buka ya Talking Sex With Your Kids ya re: “Go robalana go ka dira gore o ikutlwe o se motho wa sepe, o ikwatlhaya kgotsa o sa ratiwe. Maikutlo ao a a sa siamang a ka tlela motho yo o robalanang mo maemong a a sa siamang e bile a ka diragalela le motho yo o nnang le seabe mo mofuteng ope fela wa thobalano o o dirwang mo maemong a a sa siamang. Thobalano ke thobalano.”
Baebele ya re: “Nna Jehofa, ke Modimo wa gago, Yo ke go rutang gore o solegelwe molemo.”—Isaia 48:17.
A o dumela gore melao ya Modimo e e malebana le thobalano e ka go solegela molemo? Kgotsa a o akanya gore e a go kgoreletsa? Go go thusa go araba dipotso tseo, akanya ka tsela e e nang le pharakano, matshwao a a laolang lobelo, pharakano le a a go laelang gore o eme. A o tsaya matshwao ano a go kgoreletsa kgotsa a go sireletsa? Go ka diragalang fa wena le bakgweetsi ba bangwe lo ka itlhokomolosa matshwao ao?
Go ntse fela jalo le ka melao ya Modimo. Fa o e itlhokomosa, o tla roba se o se jalang. (Bagalatia 6:7) Buka ya Sex Smart ya re: “Fa o nna o itlhokomolosa se o se dumelang o bo o dira dilo tse o itseng gore ga di a siama, o feleletsa o sa tlhole o itlotla.” Mme fa o tshela ka melao ya Modimo, o tla bontsha seo ka boitsholo jo bo siameng. Mo godimo ga moo, o tla nna le segakolodi se se siameng.—1 Petere 3:16.
Ithute mo go Oketsegileng
DIKARABO TSA DIPOTSO TSA BAEBELE
Baebele ya Reng ka Batho ba ba Ratanang le Batho ba Bong jo bo Tshwanang?
Modimo o leba jang tlhakanelodikobo ya batho ba bong jo bo tshwanang? A motho yo o nang le keletso ya go tlhakanela dikobo le motho wa bong jo bo tshwanang a ka itumedisa Modimo?
TSOGANG!
A go Tlhakanela Dikobo Pele ga Lenyalo go Phoso?
Utlwa se Baebele e se buang ka tlhakanelodikobo pele ga lenyalo le ditiro tse dingwe tse di tsamaisanang le tlhakanelodikobo.


text:
8 Tlhakole 2008
Mme Sebui sa Kokoano-Bosetšhaba;
Monnasetilo wa Lekgotla la Bosetšhaba la Diporofense;
Motlatsa-Sebui wa Kokoano-Bosetšhaba le Motlatsa Monnasetilo wa NCOP;
Motlatsa-Moporesitente wa Rephaboliki;
Baeteledipele ba ba Tlotlegang ba makoko a rona a sepolotiki le Maloko a a Tlotlegang a Palamente;
Ditona le Batlatsa-Tona;
Rre Jacob Zuma, Motlatsa Moporesitente wa maloba yo gape e leng Moporesitente wa African National Congress;
Moatlhodimogolo wa rona yo o tlotlegang le maloko a Bosiamisi;
Ditlhogo tsa Ditirelo tsa Tshireletso;
Mmusisi wa Banka ya Risefe;
Ditonakgolo tse di kgethegileng le Dibui tsa Diporofense tsa rona;
Monnasetilo wa SALGA, boratoropo le baeteledipele ba tsamaiso ya dipusoselegae;
Monnasetilo wa Ntlo ya Baeteledipele ba Setso le baeteledipele ba rona ba setso ba ba tlotlegang;
Ditlhogo tsa ditheo tsa puso tse di tshegetsang temokerasi ya molaotheo;
Bakaedi-Kakaretso le baeteledipele ba bangwe ba tirelo ya bosetšhaba;
Batlotlegi, Boambasatara le Bokhomišenara ba Bagolo;
Baeng ba tlotlego, ditsala le bakaulengwe;
Batho ba Aforika Borwa:
Ntetleng mo tiragalong e ya bobedi ya bofelo ya Bonno jo bo Kopanetsweng jwa Palamente ya boraro ya dipuisano tsa ngwga le ngwaga ka kemo ya setšhaba sa rona, go eleletsa Maloko a a Tlotlegang a Palamente ya rona Ngwaga o Mošwa o o itumedisang wa katlego.
Ke na le nametshego ya gore 2008 e tla nna nngwe ya dingwaga tse dintle tsa temokerasi ya rona, jaaka rotlhe re tla dira mmogo go fitlhelela maitlhomo a a botlhokwa a batho ba rona go fitlhelela botshelo jo bo botoka go botlhe. Ke bua se gonne, ka kabakanyo ya rona, ga se gantsi mo setšhaba se bidiwang go leka ka bojotlhe jwa sona go fitlhelela toro e e rileng. Mme se ke taelo e hisitori e tlhomileng mo go rona gompieno.
Ke bua gompieno mo botennyeng jwa ga mme, Epainette Mbeki, MaMofokeng, yo o tlileng go bua molaetsa o o tlhamaletseng go tswa kwa bontsing jwa kwa magaeng a Transkei, ba tshedileng le bona dingwaga di le dintsi. A re bontsi jo bo batla gore rotlhe ba re ipitsang baeteledipele ba bona, re ba bolelele le bangwe ba ba jaaka bone mo nageng, gore a re sa ntse re ineetse mo maikaelelong a rona a gore ka moso e tla gaisa gompieno. Mo sebakeng sa matsatsi a le robedi, ka 16 Tlhakole o tla bo a le dingwaga tse 92. Se a se solofelang jaaka mpho ya letsatsi la botsalo jwa gagwe ke boammaaruri. Ke mo lebogela matsapa a gagwe go nna le rona gompieno, mme ke solofela gore ga re kitla re mo swabisa.
Ke rata gape go tsaya nako e le tlotle Moporesitente Nelson Mandela, mongwe wa borre ba ba itsegeng ba ba ribolotseng temokerasi ya rona, yo tla bong a le dingwaga di le 90 ka 18 Phukwi monongwaga.
Re amogela mo tiragalong e Rre Arthur Margeman, yo o emetseng bagale ba go boekhotiwa ga dibese tsa Alexandra dingwaga tse some-a-matlhano tse di fetileng, ba ba akaretsang Nelson Mandela. Re tlotlegile gape go bo re na le Moh. Jann Turner, morwadia Rick Turner yo o bolailweng ke baamedi ba tlhaolele dingwaga tse 30 tse di fetileng.
Re itumetse gape go bo re na le Rre Dinilesizwe Sobukwe, morwa mogale le moeteledipele yo o maatlametlo, Robert Sobukwe, yo le ena a tlhokafetseng dingwaga tse 30 tse di fetileng morago ga dingwaga tse dintsi tsa go nna mo kgolegelong, go kganelwa le mekgwa e mengwe ya kgatelelo. Re lemoga gape mo gare ga Maloko a a Tlotlegang le baeng, bathei ba bantsi ba United Democratic Front, dingwaga tse 25 tse di fetileng.
Baeng botlhe ba ba tlotlegang ba, ba ba emetseng kgopolo le tsholofelo, ba re gakolola ka go nna teng ga bona gore sa rona ke tiro mo leetong la neeletsano go tsweletsa tsalosešwa gore toro ya botshelo jo bo botoka bo diragalela maAforika Borwa otlhe. Ee, ba emetse keteko ya mowa o o maatla wa batho ba rona, le go tlisa kgwetlho go botlhe ba rona go dira ka ditsela tse di sa tsietseng kgotsa go swabisa ditsholofelo tsa batho.
Re gaufi le go simolola ngwaga wa ditšhelete o o tletseng wa bofelo wa palamente le puso ya ga jaana ya boraro ya temokerasi o morago ga ona re tlileng go tshwara Ditlhopho-Kakaretso tsa bone. Puso ka jalo e ne ya lebisisa sekgala se re tsamaileng go tsenya tirisong morero o re o neetsweng ke batho ka 2004.
Ke itumelela go bua gore re dirile go le gontsi go tsenya tirisong boineelo jo re bo dirileng go batho ka 2004. Le fa go le jalo, e bile e se se se neng se sa solofelwa, go mo pepeneneng gore re sa ntse re na le tiro e kgolo e re tshwanetseng go e dira mo ntlheng e.
Re lebile gore kwa bokhutlong jwa paka ya tiro ya rona, Puso e ikaeletse gore e tshwanetse go tlhoma Dintlha tsa Botlhokwa tse di kwa Setlhoeng (Apex Priorities) tse e tshwanetseng go di ela tlhoko ka tsela e e kgethegileng, go di dirisa jaaka didiriswa tsa go itlhaganedisa tswelopele ya go fitlhelela maikaelelo a batho ba re a neetsweng go a fitlhelela.
Ka boitumelo, Puo ya Maemo a Setšhaba e nneetse tšhono ya go begela Palamente le Setšhaba ka Dintlha tsa Botlhokwa tse di kwa Setlhoeng tse 24, tse Maloko a a Tlotlegang a ka di fitlhelang mo webosaeteng ya Puso mo bekeng e e tlang.
Go tlhongwa ga Dintlha tsa Botlhokwa tse di kwa Setlhoeng go kaya gore maphata otlhe a le mararo a puso, ya bosetšhaba, porofense le ya selegae kwa maemong a maemong a khuduthamaga le a tiragatso, a dira maikano a gore re tla dirisa nako e khutshwane e e kwa pele ga rona go tsweletsa maikaelelo a rona a go fitlhelela maitlhomo a a botlhokwa e leng botshelo jo bo botoka go batho botlhe ba rona.
Tsamaiso yotlhe ya rona ya puso e dira boineelo gore mo pakeng e e tlang, e tla dira ka bojotlhe go fitlhelela ntlha e – Tsamaiso e e Farologaneng (Business Unsual)! Re bua ka Tsamaiso e e Farologaneng re sa kae diphetogo dipe mo dipholising tsa rona tse di tlhomilweng mme e le tebang le tiragatso e e itlhaganedisitsweng e siame e bile e le manontlhotlho ya dipholisi le dithulaganyo tse, gore matshelo a batho ba rona a tokafale, ka bonako e seng moraga ga sebaka se seleele.
Go dira gore se se diragale; re na le dikgato tse di tlhokegang go netefatsa gore Tekanyetsokabo ya Ngwaga le Ngwaga e Tona ya Matlotlo a tla e supang moragonyana mo kgweding e e rebola ditekanyetso tse di tlhokegang go re naya bokgoni jwa go tsenya tirisong Dintlha tsa Botlhokwa tse di kwa Setlhoeng. Dikarolo tsa botlhokwa tsa Dintlha tse ke:
* tsweletso ya go itlhaganedisa kgolo le tlhabololo ya ikonomi;
* go itlhaganedisa tiragalo ya go aga mafaratlhatlha a re a tlhokang go fitlhelela maitlhomo a rona a ikonomi le a loago;
* go tokafatsa botlhokwa jwa tsereganyo ya rona e e kobiseditsweng kwa Ikonoming ya Bobedi le go fedisa botlhoki;
* tsweletsa seabe sa dithulaganyo tsa rona tse di kobileng karolo e e botlhokwa ya thuto le katiso;
* go itlhaganedisa go fitlhelela maitlhomo a rona a boitekanelo go botlhe;
* go ntšhwafatsa tsamaiso ya kgopololo le bosiamisi go gagamatsa ntwa ya rona kgatlhanong le bosenyi;
* go tshwelela go matlafatsa metšhini ya puso ya rona go netefatsa gore e na le bokgoni jwa go tsibogela ditlhokego tsa tlhabololo; le,
* go oketsa tsepamo ya rona mo makaleng a botlhokwa tebang le tsamaiso ya rona ya dikamano tsa boditšhaba, ka tsepamo e e kgethegileng mo dintlheng dingwe tsa Aforika le dikamano tsa Borwa-Borwa.
Go gaisa ka dinako tse dingwe, maemo a a lebaganeng le setšhaba le naga ya rona, le ditiro tse re di ipeetseng, di tlhoka gore re tlhotlheletse le go rulaganya batho ba rona go dira jaaka bongwe, go dira dilo tsotlhe tse di tshwanetseng go dirwa, re tlhaloganya gore boammaaruri ke gore rotlhe mmogo, re tshotse bokamoso jwa rona mo diatleng tsa rona!
Fa re dira mmogo gotlhe mo nageng, re tshwanetse go tlhaloganya gape gore se re tshwanetseng go nna ka ga sona ke Tsamaiso e e sa Farologaneng!
Fa ke ne ke rulaganya Puo e, mongwe mo gare ga rona o ne a ntshitshinyetsa gore naga ya rona e tletse ka ditsuatsue tse di maatla tse di dirang gore go nne thata go bonela pele gore naga ya rona e tla bo e le kae ka moso.
O ne a tshitshinya gore, go tlhaloganya se a se kayang se le mooko wa boammaruri jo lebaganeng najo mosong o, ke gopole mafoko a a itsegeng a Charles Dickens a bulang padi ya gagwe, A Tale of Two Cities. Ka jalo ke nopola mafoko a, a a mpatletseng mo A Tale of Two Cities:
“E ne e le nako e e gaisang tsotlhe, e le nako e e bosula go di gaisa, e ne e le paka ya botlhale, paka ya boeleele, e le paka ya tumelo, e ne e le paka ya go tlhoka tumelo, e ne e le setlha sa Lesedi, e le setlha sa Lefifi, e ne e le dikgakologo tsa tsholofelo, mariga a go tlhoka tsholofelo, re ne re na le tsotlhe fa pele ga rona, go se sepe fa pele ga rona, rotlhe re ne re ya ka tlhamalalo kwa Legodimong, rotlhe re ne re ya ka tlhamalalo kwa ntlheng e nngwe – ka bokhutshwane, paka eo e ne e tshwana le paka ya ga jaana, mo e leng gore bathati ba ba medumo ba yona ba ne ba pateletsa gore a amogelwe, ka molemo kgotsa ka bosula, mo maemong a a kwa godimo a papiso fela.”
O ka botsa gore a ke dumelana le tshekatsheko e, gore a le nna ke dumela gore re tsene mo pakeng ya tlhakatlhakano, e mo go yona rotlhe re ka se direng sepe ntle le go latlhegelwa ke tsela, re se na bonnete ka dikgato tsa rona, maoto a rona a kgwetla, re boifa bokamoso!
Karabo ya me go potso e ke Nnyaa o o se nang bana ba phefo! Jaaka Puso ya rona yotlhe ke na le bonnete jwa gore metheo e e thusitseng naga ya rona go gatela pele mo dingwageng tse 14 tse di fetileng e sa ntse di momagane. Di tswelela go re naya motheo o o tsepameng o re tshwanetseng go tswelela ka ona jaaka re tsepamisa matlho a rona mo go fitlheleleng maitlhomo a botshelo jo bo botoka go batho botlhe ba rona. Ka jalo rotlhe re tshwanetse go dumela gore re sa ntse re le mo tseleng e e nepagetseng jaaka re tswelela go dira gore sa rona e nne setšhaba se se fenyang.
Le fa go le jalo, jaaka Maloko a a Tlotlegang otlhe, ke itse ntlha ya gore bontsi mo setšhabeng sa rona ba tlhobaediwa ke ketsaetsego ya gore naga ya rona e ya kae mo isagong.
Ba tshwenngwa ke maemo a bosetšhaba a tshoganyetso a naga ya rona e latlhetsweng mo go ona ka dikgoreletso tse di sa solofelwang tsa tlamelo ya motlakase.
Ba tshwenyega ka ditiragalo dingwe mo ikonoming, segolo tlhatlogo e e tswelelelang ya merokotso, ditlhwatlhwa tsa dijo le lookwane tse di tswelelang go gatelela segolo ba ba tlhokang. Ba bangwe mo go ba ba tshwenyega ka kgonego ya seabe sa matshosetsi a go sa iketlang ga ikonomi ya Amerika mo ikonoming ya rona.
Ba tshwenyega ka gore a re na le bokgoni jwa go sireletsa ditshwanelo tsa temokerasi le Molaotheo wa temokerasi o o belegweng ke ka ditlhabelo tse dikgolo. Se se tliswa ke ditiragalo tse di jaaka go latofadiwa ga Mokomišenara wa Bosetšhaba wa Sepodisi, go sekegwa ga Mokaedi wa Bosetšhaba wa Botšhotšhisi jwa Setšhaba, dipoifo ka matshosetsi a go ikemela ga boatlhodi le tsamaiso ya molao, le ditatofatso tsa go dirisa maatla a puso mo maikaelelong a sepolotiki.
Ba tshwenyegile ka gore a naga ya rona e tshosediwa ke bonokwane jwa go fiswa ga diterena di le thararo kwa Tshwane mo kgweding e e fetileng.
Le fa ba lemoga le go tlotla thata ya lekoko le le busang la go tsamaisa merero ya lona, ba tshwenyega ka gore le tshwanetse go tswelela go tshameka karolo ya lona jaaka mongwe wa batakibagolo ba Aforika Borwa wa temokerasi yo o sa kgethololeng go ya ka mmala, bong e bile e le wa tswelelopele.
Go mo pepeneneng gore e ka nna go tlhoka maikarabelo go ikgatholosa matshwenyego kgotsa go a kgaphela thoko jaaka ditsibogo tsa baporofeti ba tatlhego. Kgwetlho ya nnete ke go a tsibogela ka tsela e e tlhagisang molaetsa o o totobetseng go botlhe mo nageng ya rona le dimilione mo Aforika le gotlhe mo lefatsheng ba ba lebileng naga ya rona ka tlhoafalo, gore re sa ntse re tsepame mo maikemisetsong a rona go tswelela go aga Aforika Borwa o o neetseng tsholofelo e seng fela go batho ba rona, mme le go ba bangwe ba ba kwa ntle ga melelwane ya rona.
Tla ke nne pelokgale go re paka eno ya hisetori e batla gore setšhaba sa rona se tshwaragane go gaisa pele le go gagamatsa mesifa yotlhe ya mmele o o golaganeng go samagana le dikgwetlho tsa rona tse di tshwanang le go tshola toro e e re tshotseng rotlhe jaaka re ne re tsamaya mo tseleng e ntšhwa ya go tlhola Aforika Borwa yo o bonwang ka Molaotheo wa rona e ntse e tshela.
Maemo a tshoganyetso a bosetšhaba a a tliswang ke kgaogo ya motlakase a tlisa kgwetlho le go tlisa tšhono go setšhaba sotlhe go tlhalosa boikuelo jwa gore rotkhe re kopane mo tirong le go dira ka tshwaragano go tshola naga ya rona e tsamaya sentle. Se se tshwanetse go re bolelela rotlhe gore tota re mo pakeng ya dikgwetlho, dikgwetlho tse dikgolo. Mme ka lebaka la gore ke paka ya dikgwetlho, ke paka ya ditšhono!
Mo ntlheng e, ke rata go tlhagisa ditebogo le tumalano ya rona ka botlalo le ditshwaelo tse di dirilweng ke Mokhuduthamaga Mogolo wa Anglo American, Cynthia Carroll, fa a ne a eme Mining Indaba ka lefoko mono Cape Town go sa le gale mo bekeng e, ka Labobedi, Tlhakole 5.
Jaaka maloko a a tlotlegang a itse, o rile: “Ga ke kae mathata a tlamelo ya motlakase mono jaaka matlhotlhapelo. Mme Aforika Borwa ga a esi: go na le kgatelelo ya tlamelo mabapi le diporojeke tsa rona tsa katoloso kwa Chile le Brazil.
“Ee, mathata mono a masisi; go a fenya go tlhokega bojotlhe, segolo mo botlhokweng jwa maatla le tshomarelo ya maatla, ga mmogo le go tlhoma mefuta e mengwe ya thebolelo ya maatla. Fela rotlhe re ka tlhama dimphato tse di maatla go samagana le maemo a, re tla tswelela – ke solofela gore re sa gobala… E ga se nako ya go supana ka menwana, mme ke ya go dira mmogo go bona ditharabololo.”
Le fa go builwe jalo, go sa ntse go tlhokega gore re tseye tšhono e go romela maitshwarelo a Puso le Eskom kwa setšhabeng ka maemo a bosetšhaba a tshoganyetso a a dirileng gore rotlhe re samagane le ditlamorago tsa thefosano ya kgaogo ya motlakase. Ke rata gape go leboga baagi botlhe ka bopelotelele le go tlhaloganya ga bona mo maemong a a bokete a ga jaana.
Mo dibekeng tse pedi tse di fetileng, Ditona tsa Diminerale le Maatla le Dikgwebo tsa Setšhaba di tlhalositse mofuta wa maemo a tshoganyetso a re lebaganeng nao le se mongwe le mongwe wa rona a ka se dirang go busetsa maemo tlwaelong. Beke e e fetileng Maloko a a Tlotlegang a ne a nna le tšhono ya go lebagana le dintlha tse.
Boammaaruri ke gore tlhatlogo ya tlhokego ya motlakase mo dingwageng tse pedi tse di fetileng di ne tsa feta mothamo o re neng re o tsentse mo motsweding o. Maamo a thebolo e e kwa godimo a ne a dira motswedi otlhe o nne bokoa kgatlhanong le maemo otlhe a a amanang le go nna teng ga maatla. Mo maemong a, re tshwanetse ra samagana le dikgaogo tse di sa rulaganngwang, mme tsela e le nngwe ya go dira jalo ke go fokotsa tlhokego mme ka go dira jalo re ka nna le mothamo o o botoka wa risefe.
Jaaka puso, tiro ya rona ke go etelela pele le go kopanya setšhaba mo letsholong la tiriso e e botlhale ya maatla e e tla samaganang le kgwetlho e. Gareng ga tse dingwe, re tshwanetse go dirisa mathata a ga jaana go netefatsa gore magae a rona le ikonomi di dirisa maatla sentle go gaisa.
Go na le dikgato tse di diregang tse mongwe le mongwe, malapa le dikgwebo di ka di tsayang. Tsona di tlhagisiwa ke Lefapha la Diminerale le Maatla mme re tla amogela ditshitshinyo dingwe le dingwe tse lona, bakaulengwe, lo re di nayang le go di abelana.
Puso e tla simolola go tsenya tirisong letsholo la go netefatsa go tshubiwa sentle ga dipone, go gotetsa metsi ka maatla a letsatsi le tsamaiso ya bokete jwa dikisara mo matlong, go akaretsa le maemo a matlo mo matlong otlhe a mašwa le ditlhabololo. Re ikuela go malapa a a kgonang go tsiboga ka bonako go ka tsenya tirisong mekgwa e ya go boloka maatla.
Go dule taelo go dikago tsotlhe tsa puso gore di fokotse tiriso ya motlakase, mme tsweetswee le lokologe go ka bolela le go swabisa bao ba sa direng jalo.
Dintlha tsa dikgato tse dingwe tsa boithaopo le tse di beilweng mo Thulaganyong ya Tshomarelo ya Maatla (Power Conservation Programme) di tlhagisitswe ke Ditona mme di tla tlhotlhiwa ka ditherisano le bannaleseabe ba ba farologaneng mme di phasaladiwe.
Mo letlhakoreng la tlamelo, Eskom e dira ka natla go netefatsa go tlhomiwa ga diporojeke tse di thusang tlhagiso ka bonako. Re tsaya dikgato go oketsa mothamo wa tsweletso wa Eskom. Re na le ditlhopha tsa tiro tsa maemo a tshoganyetso tse di samaganang le kgwetlho ya boleng le tlamelo ya intaseteri ya meepo ya malatlha mme re tlile go itlhaganedisa tumelelo le go agwa ga diporojeke tsa gase ya thebaene. Dikgato tsotlhe tse, di dirisiwa mmogo le mekgwa ya go boloka motlakase, di tla tokafatsa netefaletso le go oketsa mothamo wa risefe.
Thulaganyo e kgolo ya kago ya Eskom ya sešweng, tsamaiso le mothamo wa thebolo di tla tswelela pele; mme fa go kgonega, diporojeke tse dingwe di tla itlhaganedisiwa. Mo ntlheng e, ke rata go leboga lekala la poraefete go ikemisetsa go thusa fa le ka kgonang. Mo kopanong le Monnasetilo wa General Electric mo bekeng e e fetileng, General Electric e ne ya ithaopa go thusa ka go reka didiriswa tse di sa bonweng bonolo tsa thebaene boemong jwa rona. Mo Aforika Borwa ditlamo tsa rona tse dikgolo jaaka Sasol, Anglo le BHP Billiton di buisana le Mafapha a Diminerale le Maatla le Dikgwebo tsa Setšhaba go bona ditharabololo tse di tlhwatlhwatlase mme di tswelela tsa mathata a thebolo. Tsela e ke ya kgato e e tshwanang go na le go supana ka menwana.
Ke rata go leboga intaseteri ya meepo ka tsela e ba re thusitseng le ikonomi go rarabolola bothata jo bo re wetseng ka 24 Ferikgong. Re tla dira mmogo go fokotsa seabe se segolo sa ditiragalo tse mo intasetering e.
Maiteko a a kopanetsweng le ditherisano ke mooko wa tsibogo ya rona go maemo a a tshoganyetso. Ditlhopha tsa tiro di setse di dira mo makaleng a mantsi. Beke e e tlang Ditonakgolo tsa Diporofense di tla bitsa dipitso tsa tsona le Boratoropo go rulaganya le go tsenya tirisong mekgwa ya go somarela maatla mo go Bommasepala botlhe go ralala naga. Ba tla tshegediwa ke ditlhopha tsa setegeniki go tswa go EDI Holdings, Eskom le National Energy Efficiency Agency. Lefapha la Diporofense le Dipusoselegae le tsa rulaganya tiragalo e le tshegediwa ke Mafapha a Diminerale le Maatla le Dikgwebo tsa Setšhaba.
Ke tla rulaganya kopano ya Ditlhopha tsa Tiro tse di Golaganeng tsa Moporesitente (Joint Presidential Working Groups) go momaganya dikgato tsotlhe mme moragonyana re tla itsise setlhopha sa ‘Bagale ba Maatla’ (‘Energy Champions’) se se nang le maAforika Borwa a a maatlametlo e bile a na le kitso a a tla thusang puso ka letsholo la tshomarelo ya maatla le go itsise babeeletsi le ditšhaba ka ga maemo a nnete le gore ba ka thusa jang go samagana le dikgwetlho tsa rona tsa ga jaana.
Tona ya Matlotlo o tla re neela tshedimosetso e ntsi mo puong ya Tekanyetsokabo ka ga tshegetso e puso e tla e rebolelang letsholo la tshomarelo ya maatla le go Eskom mo thulaganyong ya kago ya yona.
Re lebagane le maemo a tshoganyetso mme re ka fenya mathata a mo nakong e khutshwane. Maemo a a supa ka tlhamalalo gore paka ya motlakase o o tlhwatlatlase thata o montsi e fedile. Le fa go le jalo, ka ntlha ya mothamo o mogolo wa tlhotlho o o leng teng, mo nakong e telele e e tlang, ikonomi ya rona e tla nna e ntse e le mo gare ga diikonomi di le mmalwa tsa motlakase o o rekegang.
Re ikonomi ya metswedi ya diminerale. Ka jalo re tshwanetse go tswelela go tshegetsa intaseteri ya meepo. Go a itshupa gore fa re ka tswelela mo tseleng ya kgolo ya rona jaaka naga e e tlhagisang, re tla tshwanelwa ke go tswelela go tshegetsa intaseteri e e dirisang. Fela go botlhokwa gore dikgwebo tsotlhe di somarele maatla. Ee, tshomarelo ya maatla ka boyona e tlisa tšhono ya ikonomi.
Ka jalo, tla re diriseng maemo a a tshoganyetso go tlhoma metheo e e tlhokegang ya isago ya tshomarelo ya maatla, e re ka se e tileng. Tlaa re netefatseng gore diatla tsotlhe di ikemiseditse go samagana le ditsuatsue tse di re wetseng, re rotloediwa ke gore maemo a rona a batla Tsamaiso e e Farologaneng!
E ke yona tsela e re tshwanetseng go e dirisa jaaka re tswelela go ipaakanyetsa go nna baamogedi ba baeng ba FIFA Confederations Cup ka 2009 le Sejana sa Lefatshe sa Kgwele ya Dinao sa 2010 sa FIFA se se tla simololang mo nageng ya rona mo matsatsing a le 854 go simolola gompieno. Ke bua ntlha e e botlhokwa e fa, gonne dikgwetlho tse re lebaganeng natso ga jaana, di dira gore bangwe kwa mafelong mangwe mo lefatsheng ba simolole go botsa gore a re tla kgona go tshola dikgaisano tseo ka katlego.
Ee, ga ke na pelaelo ya gore re tla tlotla maikano a rona go FIFA le setšhaba sa lefatshe sa batshameki le barati ba kgwele ya dinao go tlhola maemo a a maleba a go tshola Sejana sa Lefatshe sa Kgwele ya Dinao sa FIFA se se gaisang fa e sale.
Maikutlo a re a bonang go tswa mo makaleng otlhe a baagi ba Aforika Borwa le kwa ntle ga naga, a tlhagiswa ke tswelelopele e re dirang letsatsi le letsatsi ka dithulaganyo tsotlhe tsa rona, ke a Tsamaiso e e Farologaneng: diatla tsotlhe di emetse 2010! Mme re tshwanetse go netefatsa gore re tsweletsa mokgwa o.
Re a itse gore ntlha e e botlhokwa ya dipaakanyo tsa rona e tshwanetse go nna go bopa setlhopha se se maatla sa Aforika Borwa se tla dirang gore rona le lekala lotlhe la kgwele ya dinao re ipele. Ke dumela gore Mokgatlo wa Kgwele ya Dinao wa Aforika Borwa (SAFA), bakatisi ba rona ba eteletswe pele ke Carlos Alberto Parreira, le batshameki ka bobona ba itse ka ga maikarabelo a magolo a ba a rweleng go siamisa setlhopha sa bosetšhaba se rona le Aforika re ka ipelang ka sona.
Re rata gape go leboga Springboks go supa tsela fa ba ne ba fenya Sejana sa Lefatshe sa Rugby ngogola. Se se tshwanetse go tlhotlheletsa Bafana Bafana, jaaka se tshwanetse go tlhotlheletsa ditabogi tsa rona tse di tla gaisanang kwa Metshamekong ya Diolimpiki kwa Beijing moragonyana monongwaga.
Tla ke boele kwa Dintlheng tsa Botlhokwa tse di kwa Setlhoeng tse ke di umakileng.
Go tswelela go itlhaganedisa kgolo ya ikonomi le tlhabololo re tla tsenya tirisong Leano la Pholisi ya Tiro ya Intaseteri (Industrial Policy Action Plan). Puso e tla tswelela ka thulaganyo ya rona ya diitaseteri le go tswelela go tlhola ditšhono tsa kgolo le go tlholwa ga ditiro. Mo ntlheng e go beetswe thoko dibilione tse R2,3 tsa maiteko a pholisi ya diintaseteri le dibilione tse R5 tsa dituelo tsa lekgetho mo dingwageng tse tharo di tla tshegetsa pholisi ya diintaseteri.
Go dira mmogo le kgwebo le badiri, re tla tlhoma ka bonako, mananeo a tiro a botlhokwa mo makaleng a mananeo a a seng teng, jaaka meepo le diminerale, didiriswa tsa badirisi, thekiso go kobilwe go tokafadiwa ga tshegetso go dikgwebopotlana, kago, diintaseteri tsa botlhami, temothuo le tshilo mo temothuong.
Ke rata gape go gatelela gore re sa ntse re ikemiseditse go tshegetsa lekala la dirori mme ka jalo re tla netefatsa gore tshegetso e e neelwa lekala le ka Thulaganyo ya Motor Industry Development Programme le a tswelediwa.
Mo maemo a ikonomi e e kwa godimo, re tla tswelela go tsweletsa kemo ya matlole e e tshegetsang kgolo e e tswelelang ya ikonomi le tlhabololo le go fokotsa bokoa jwa rona jwa ka kwa ntle.
Go itlhaganedisa tiragalo ya go agiwa ga mafaratlhatlha re tla konosetsa go tlhomiwa ga leano le le momagantsweng la mafaratlhatlha, ka kgatelelo mo tshomarelong ya maatla. Se se akaretsa go momaganya dithulaganyo tsa Dikgwebo tse e leng tsa Puso le go tlhagisa maano otlhe a mafaratlhatlha, dithoto le mafaratlhatlha a mangwe, dipeipi tsa maatla, thekenoloji ya tshedimosetso le dikgokagano, mafaratlhatlha a ditsela, metsi le motlakase, e le ka nako ya tsona le ka lefelo le di leng mo go lona.
Go kgabaganya maano a, se se botlhokwa thata ke thekenoloji ya tshedimosetso le dikgokagano e le yona e e tsamaisang makala a mangwe e bile e le lekala ka boyona. Ka jalo, re tla konosetsa monongwaga go newa laesense le go tsenya tirisong Infraco. Go setse go na le madi a a neetsweng Sentech go ka nna morekisi wa inthanete e e sa diriseng megala ga mmogo le go dirwa ya dijitale. Ka tirisano le dipuso tse dingwe mo kontinenteng le lekala la poraefete, re tla konosetsa tiro ya go tlhagisa megala ya ka fa tlase ga lewatle.
Go sa le jalo, re ikemiseditse go tlamela ka kgaso ya dijitale go 50% ya baagi kwa bokhutlong jwa ngwaga. Mme se se golaganeng naso e tla nna leano la tlhagiso mo go tlhongweng ga Set Top Boxes ya Aforika Borwa, e leng se se tshwanetseng go konosediwa kwa bogareng jwa ngwaga.
Morago ga go lemoga bonya bo puso e diragatsang dikopo tsa peeletso malebana le dintlha tse di jaaka theko ya lefatshe, ditshekatsheko tsa seabe sa mafaratlhatlha le tikolo tse tsotlhe tse di ka di tsayang ka dinako dingwe di ka rotloetsa kgotsa tsa nyemisa mooko ditshwetso tsa babeeletsi, re sweditse mo moweng wa Tsamaiso e e Farologaneng, gore tiro e tswelele ka bonako go tlhoma tikwatikwe ya megala e ka yona baabeletsi le puso ba ka elang tlhoko ditsamaiso tse. Tiro e e setse e simolotse.
Ntlha ya Setlhoa sa Dintlha tse di Botlhokwa tsa puso e tla nna tsepamo mo dintlheng tsa tlhabololo ya dinonofo. Tiro ya go leba gape Leano la Bosetšhaba la Tlhabololo ya Badiri e tla konosediwa monongwaga, le diporojeke tse setlhopha se se kopaneng sa puso, kgwebo le ditheo tsa thuto se se rulagantsweng ka fa tlase ga Joint Initiative on Priority Skills Acquisition (JIPSA) e tla gagamadiwa.
Ee, re rotloediwa thata ke tsibogo e e siameng go tswa kwa lekaleng la poraefete jaaka e supilwe ke boineelo jwa diCEO tse 70 tsa ditlamo tse di leng teng kwa Johannesburg Securities Exchange go dirisana le puso mo go samaganeng le kgwetlho ya tlhaelo ya dinonofo.
Mo godimo ga tiro e, mo nakong e e tlang re baya kwa pele ditsereganyo tse dingwe mo dikholejing tsa FET, diSET, neelwa didiriswa ga dikolo tse di kwa maemong a a kwa tlase re di imolola maikarabelo a go duedisa, le go itlhaganedisa katiso-mo-tirong ya dialogane tsa porofešenale.
Morago ga go siamisa makoa mo thulaganyong ya rona ya Thuto ya Bagodi ya Motheo, a re a lemogileng ngogola, mo kgweding e re tla goeletsa letsholo la botlhe la thutopuiso Kha Ri Gude (tla re ithute). Lona le tla akaretsa go katisiwa ga bakatisi ba ba tla tlamelang ka dithuto tsa thutopuiso ya motheo go bagolo le bašwa ba le 300 000 ka 2008.
Mme Sebui le Monnasetilo;
Kwa botennye jwa dithulaganyo tsa rona tsa ikonomi ke, e bile go tshwanetse ga tswelela go nna, go ela tlhoko gore a tswelelopele ya tsona e thusa go tokafatsa boleng jwa matshelo a maAforika Borwa otlhe, di dira jaaka dibetsa tsa botlhokwa mo Ntweng kgatlhanong le Botlhoki le go itlhaganedisa maiteko a rona a go fitlhelela maitlhomo a a jaaka go fokotsa botlhokatiro le go tsweletsa maikaelelo a boitekanelo go botlhe.
Mo thulaganyong ya go tlamela ka mafelobonno a batho a a isegang, ga jaana re kgona go rebola matlo a le 260 000 ka ngwaga, mme go fitlheletswe tumalano le SALGA go kganela thekiso ya lefatshe le le ka dirisediwang thulaganyo ya kago ya matlo.
Ka tswelelopele e re e dirang mo ditsereganyong tse di farologaneng tsa go fokotsa botlhoki, re tswelela go samagana le makoa a mantsi, go akaretsa Molaokakanywa wa Tsamaiso ya Tiriso ya Lefatshe (Land Use Management Bill), go konosediwa ga dikgetse tsa pusetso ya mafatshe, le tlhabololo le go tsenngwa tirisong ga thulaganyo ya tlhabololo ya metseselegae.
Tse ke dingwe tsa dintlha tse re tla di elang tlhoko monongwaga, le go netefatsa gore re fitlhelela maitlhomo a re a ipeetseng.
Ntlha e nngwe e e Botlhokwa ya kwa Setlhoeng ke go tlhalosa leano le le momaganeng e bile le akaretsa le le kgatlhanong le botlhoki le le samaganang segolo le dikarolo tsa setšhaba tse di angwang thata ke bothata jo. Tsona di akaretsa bana, basadi, bašwa, batho ba ba tshelang kwa magaeng le kwa mafelong a baipei mo metsesetoropong, batho ba ba golafetseng kgotsa ba malwetse a a tseneletseng le batsofe.
Gareng ga ditsereganyo tsa botlhokwa tse di tshitshintsweng ke: go atolosa lenaneo la ditiro tsa setšhaba, dithuso tsa tiro tsa go tlhoma ditiro ka tlhamalalo tsa ditlhopha tse di lebilweng, go tsweletsa bokgoni jwa lekala la tiro, go tokafatsa thuto le katiso, go tokafatsa ditirelo le dithoto mo baaging ba ba tlhokang, ditsereganyo tse di rileng mo malapeng a a tlhokang, le go netefatsa tiro ya ditheo tse di tshegetsang basadi le makala a mangwe. Gareng ga tse dingwe, re tla sekaseka tsamaiso ya bong gore re tokafatse dintlha tsotlhe tse di amanang le matlafatso ya basadi.
Go nyalana le maiteko a, ke porojeke e e kgethegileng ya go tlhatlhoba ditsereganyo tse di tlhokegang go samagana le bana ba ba mo kotsing ba ba kwa godimo ga dingwaga tse 14.
Fela rotlhe re tla dumalana gore setšhaba sa rona segolo batlhoki, se ka se kgone go emela maano le ditherisano le dithutano – le fa di le botlhokwa go le kalo. Le fa go le jalo, bontsi jwa ditsereganyo tse di kgonegang ke dilo tse puso e setseng e di dira le fa di ise di momaganngwe sentle. Ka jalo, mo moweng wa Tsamaiso e e Farologaneng, puso e ikaelela monongwaga go gagamatsa letsholo la go batla malapa a a rileng le batho ba ba tlhokang thata le go tsenya maano tirisong a a tla ba thusang, mo pakeng eo, go fokotsa botlhoki jo bo malapeng ao.
Mo ntlheng, re tla tlhoka Phaposi ya Bosetšhaba ya Ntwa Kgatlhanong le Botlhoki e e kopanyang mafapha a a jaaka Tlhabololo ya Loago, Diporofense le Pusoselegae, Kgwebo le Intaseteri, Temothuo le Merero ya Mafatshe, Ditiro tsa Setšhaba le Boitekanelo ga mmogo le botsamaisi jwa diporofense le jwa selegae, tse di tla dirang le dingo le kgwebo go batla ditsereganyo tse di tlhokegang mo malapeng a a rileng mme di a tsenye tirisong ka bonako.
Monongwaga re tla leba dintlha tse di leng botlhokwa mo ntweng ya naga kgatlhanong le botlhoki, re kobile kakaretso ya ikonomi. Tsona ke:
* go itlhaganedisa kagosešwa ya mafatshe le temo ka maano a a tletseng a theko ya lefatshe, go tsenngwa tirisong go go botoka ga ditirelo tsa tshegetso ya temothuo le tlamelo ya malapa ka dijo, le go tokafatsa lotseno le phitlhelelo ya MAFISA go tlamela ka sekoloto se sennye mo lekaleng le: go tla tsepamiwa mo mafelong a a tletseng ka banni ba dipolase le a a nang le dielo tse di kwa godimo tsa go fudusiwa, mme re ikaelela go oketsa dikgwebo tsa bantsho mo tlhagisong ya temothuo ka 5% ka ngwaga, le go runwa ga beng ba ba lefatshe go tla itlhaganedisiwa;
* Tekanyetsokabo e tla tlamela ka koketso mo tsamaiso ya dithebolelo tsa loago ka go lekanya dingwaga tsa tetla tsa phenšene ya botsofe go nna 60, ka jalo banna ba le halofo ya milione ba tla tswelwa mosola;
* go gagamatsa maiteko a a setseng a simolotse go oketsa thuso go dikoporasi le dikgwebopotlana tse di akaretsang basadi, ka kgatelelo mo go tlameleng ka katiso le mebaraka, go akaretsa go ba golaganya le mafelo a a setseng a tlhomilwe;
* go oketsa thulaganyo ya Tirelo ya Bosetšhaba ya Bašwa go akaretsa tlhatloso e e kwa godimo ya Tlhabololo ya Dinonofo tsa Bosole ya Letsholo la Tshireletso la Bosetšhaba la Aforika Borwa go tloga go 4 000 ya ga jaana go ya go 10 000. Dimilione tse R700 di setse di neetswe SANDF go simolola go godisa thulaganyo e;
* go gagamatsa Thulaganyo ya Ditiro tsa Sešhaba e e Katolositsweng, ka go fetisa maitlhomo a a beilweng, go supile bokgoni jwa go tsaya batho ba bašwa: e tla akaretsa go okediwa ga go tsenngwa ga batho ba bašwa mo thulaganyong e go tsweletsa mafaratlhatlha a botlhe, go atisa gabedi palo ya bana ba ba kwadisitsweng mo Tlhabololong ya Bana ba Bannye go ya go 600 000 ka mafelo a mašwa a le
1 000 le barutabana ba feta 3 500 ba ba katisiwang le go thapiwa, le go oketsa palo ya batlhokomedi. Bokana ka R1 bilione ya tlaleletso e beetswe thoko go mananeo a a ka fa tlasse ga EPWP; mme sa bofelo,
* go tlhagisa tsela ya ditlhagiswa tse di ka rekwang ke puso go tswa go dikgwebo tse dinnye, tse di magareng le tse dipotlana; le ka Small Enterprises Development Agency e tlhoma tsamaiso e e masisi go netefatsa gore paka ya tuelo ya matsatsi a le 30 e a latelwa.
Re tla diragatsa gape thulaganyo ya go itlhaganedisa tlhabololo ya mafelobonno a batho, ka maiteko a a gagametseng, jaaka ntlha e nngwe e e botlhokwa ka bonako, go itlhaganedisa phitlhelo ya metsi, kgelelaleswe le motlakase go botlhe, gore ka 2014 re bo re na le mafelobonno a batho a a nang le seriti le phitlhelelo ya malapa otlhe go ditirelo tse.
Go itlhaganedisa go fitlhelela maikaelelo a rona a boitekanelo go botlhe go akaretsa go gagamatsa go tsenngwa tirisong ga Leano la Lenaneo la Bosetšhaba kgatlhanong le HIV le AIDS. Re ikaelela gape mo tsamaong ya ngwaga go fokotsa seelo sa ba ba dirisang kalafi ya TB sentle go tswa go 10% go ya go 7% ka go katisa badiredi ba tsa pholo ba feta 3 000 go lwantsha bolwetse jo le go netefatsa gore balwetse ba TB e e sitang melemo ba bona kalafi.
Re ikaelela go konosetsa tiro ya tshireletso ya tsamaiso ya loago, ka thuso ya ditherisano tse di setseng di simolotse le balekane ba loago.
Jaaka rotlhe re tsholetsa diatla tsa rona mo Tsamaisong e e Farologaneng re tshwanetse gape go gagamatsa puisano ya bosetšhaba mo dintlheng tse di re tlhalosang jaaka naga.
Dintlha tse pedi tse di ntseng jalo di tlhoka go umakiwa go se nene.
Ya ntlha ke tshitshinyo ya gore re tlhome maikano a a tla bolelwang ke baithuti mo dikopanong tsa sekolo mo mesong, ga mmogo le Maikano a Bašwa a a tlhagisang meono ya maitsholo a botho le kopano ya botho mo go maAforika Borwa otlhe. Tona ya Thuto o tla tlhalosa puisano ya setšhaba ka dintlha tse mo bekeng e e tlang.
Ntlha ya bobedi ke ka ga maina a thutalefatshe le a mafelo, a a tlhokang tsamaiso e e golagantsweng mo diporofenseng tsotlhe gore re tlhome motheo wa diphetogo tse re di tshitshinyang. Re tla goeletsa tsamaiso e e golaganeng e mo tsamaong ya nako, ka ketelelopele ya Khansele ya Aforika Borwa ya Maina a Mafelo le Dikomiti tsa yona tsa Diporofense.
Mme Sebui le Monnasetilo,
Fa re ne re lebile ntlha ya bosenyi mo Bonno jo bo Kopanetsweng jwa Palamente ngogola, re tlhalositse kamego e kgolo e seng fela ka dielo tse di kwa godimo tsa bosenyi, mme le ka ga gore maemo a bonala a etegela segolo fa re labile polao – e gwetlha seelo sa ditlhabolo fa e sale go fitlhelelwa ga temokerasi.
Ngogola, re ne ra tsena mo tirisanong le kgwebo le makala a mangwe a baagi, go tlhoma leano le le tletseng la go tokafatsa tsamaiso ya botsamaisi le bosenyi ka botlalo.
Mo ntlheng e, ka mowa wa Tsamaiso e e Farologaneng, Kabinete e dumalane ka setlhopha sa diphetogo tse di tlhokegang go tlhoma tsamaiso ya bosiamisi le bosenyi e ntšhwa ya segompieno, e e dirang sentle e bile e fetogile. Gareng ga tse dingwe, se se tla akaretsa go tlhoma setheo se se golaganyang sa botsamaisi sa tsamaiso e kwa maemong otlhe, go tloga go a bosetšhaba go ya go a selegae, go golaganya baatlhodi le bommagiseterata, sepodisi, batšhotšhisi, ditirelo tsa tlhabololo le Boto ya Thuso ya Semolao, ga mmogo le ditsereganyo tse dingwe, go akaretsa go matlafadiwa ga Diforamo tsa Sepodisi sa Baagi.
Jaaka Maloko a a Tlotlegang a itse, mangwe a maiteko a a setse a simolotse, fela re na le bonnete jwa gore, fa otlhe a ka diragadiwa ka tsela e e golaganeng ya tirisano, seabe se ka nna kwa godimo mo ntweng ya rona kgatlhanong le bosenyi. Ditona tsa Setlhopha sa Bosiamisi, Thibelo ya Bosenyi le Tshireletso di tla tlhalosa dintlha ka ga se le maiteko a mangwe mo tsamaong ya beke e e tlang.
Mo tsamaong ya ngwaga o, re tla dira Melaokakanywa ka ga phetolo ya boatlhodi ka ditherisano le baatlhodi le bommagiseterata, re konosetso leano le le ikaeletseng go matlafatsa taolo ya melelwane le tshireletso, re phedise gape le Tšhata ya Batswasetlhabelo, ela tlhoko ntlha ya disenyi tse di boelelang, le go tswelela ka go tsenya tirisong mekgwa e mengwe ya go bona dikatlenegiso go tswa go Khomišene ya Nnete le Poelano.
Re rotloediwa ke tiro ya go gagamatsa ntwa kgatlhanong le bosenyi jo bo rulagantsweng, ga mmogo le dikatlenegiso tsa Khampepe Judicial Commission ka ga tiro le lefelo la Bokaedi jwa Ditiro tse di Kgethegileng (Directorate of Special Operations) ga mmogo le go tswelela go sekaseka ntlha e, go akaretsa go fetolwa ga Tsamaiso ya Bosiamisi le Bosenyi, kwa bokhutlong jwa Mopitlwe monongwaga, re tla dirisana le Palamente ka molao le ditse tse di tlhokegang go tswelela go oketsa bokgoni jwa rona kgatlhanong le bosenyi jo bo rulagantsweng.
Se se tla tswelelang go re kaela jaaka re tsaya kgato e e tla nna boineelo jwa puso go lwantsha bosenyi jo bo rulagantsweng le go tokafatsa botsamaisi, bokgoni le momagano ya ditheo tsa semolao tsa rona.
Se se botlhokwa ke gore, katlego ya rona go lwa kgatlhanong le bosenyi e ikaegile ka tirisanommogo ya rona rotlhe jaaka maAforika Borwa a a ikobelang molao, re rotloediwa ke melawana ya molao, tlotlo ya boatlhodi le go latelela ditshwanelo tse di lekanang tsa botho, tse Molaotheo wa rona o re rotloetsa go di latela mo matshelong le ditiro tsa rona tsa letsatsi le letsatsi.
Maloko a a Tlotlegang;
Re tla tswelela monongwaga ka maiteko a go tokafatsa didiriswa tsa puso gore e fitlhelela maikarabelo a yona go baagi. Mowa wa Tsamaiso e e Farologaneng o tshwanetse go dira mo go botlhe ba ba rweleng maikarabelo a go nna badiredi ba setšhaba.
Go na le dintlha tsa botlhokwa tse di bonolo tse re tla di lebang, jaaka karolo ya maiteko a go tokafatsa thulaganyo le bokgoni jwa puso.
Sa ntlha, go dumalanwe mo makaleng otlhe a puso gore segolo diphatlhatiro tse di masisi di tshwanetse go tladiwa mo dikgweding tse thataro tsa gore di tlhagelele. Lefapha la Tirelo ya Baagi le Botsamaisi le tla tlhoma tsamaiso ya go ela tlhoko go tsenngwa tirisong ga tshwetso e.
Sa bobedi, ka Motsheganong wa ngwaga le ngwaga (le mo dikgweding tse pedi tsa ngwaga wa ditšhelete kwa maemong a dipusoselegae) batsamaisi ba ba ba kwa godimo ba tshwanetse go bo ba rometse Ditumalano tsa Tiragatso ya bona kwa bothating jo bo maleba. Kantoro ya Khomišene ya Ditirelo tsa Setšhaba e tla tlhoma tsela ya go ela tlhoko ntlha e.
Sa boraro, ka go lemoga go Lefapha la Merero ya Selegae le ama botshelo jwa moagi mongwe le mongwe, monongwaga re tla gagamatsa go tsenngwa tirisong ga leano la diphetogo le le dumetsweng ke Kabinete. Lona le akaretsa go tokafatsa marara a IT, go karisa badiri mo marareng a mašwa a, go kumola ba ba dirang bonweenwee le go leka karata e ntšhwa ya ID.
Tokafatso ya tiragatso mo tirelong ya setšhaba e ikaegile gape ka boleng jwa boeteledipele jo bo newang ke botsamaisi jwa khuduthamaga le jo bo kwa godimo. Gape, go botlhokwa go tsweletsa boineelo jwa bathapiwa ba setšhaba mo ditirong tsa bona – tiro e e leng ya boeteledipele, badiredi ba setšhaba ka bobona le mekgatlo ya diyunione tsa badiri.
Mo ntlheng e, monongwaga, ka puisanao le diyunione tsa badiri, re tla rulaganya Samiti ya Lekala la Setšhaba go dira ka dintlha tse gore mowa wa Batho Pele o diragadiwe gotlhe mo tirelo ya puso e rebolwang teng.
Ka tirisano le balekane ba loago, re tla netefatsa gore, kwa bokhutlong jwa monongwaga, Thulaganyo ya Bosetšhaba e e Kgatlhanong le Bonweenwee ya bobedi e a amogelwa, le gore leano la tiro le le dumalanweng le kgwebo le tsenngwa tirisong. Kwa maemong a pusoselegae, re tla thusa bommasepala ba le 150 go tlhoma maano a bona a a kgatlhanong le bonweenwee.
Monongwaga re tla tswelela go gagamatsa maiteko a go matlafatsa bokgoni jwa dipusoselegae go elana le Leano la Dipusoselegae (Local Government Strategic Agenda) la dingwaga tse 5. Go netefatsa keletlhoko e e tseneletseng mo ntlheng e, SALGA e dumetse go tlamela ka dipegelo tsa dikwatara tsa tiro e e dirwang.
Go kgona go tokafatsa tirelo e e rebolelwang ditlhopha tse di bokoa jaaka bagale, basadi le bašwa, re tla leba gape ditheo tse di rwesitsweng maikarabelo a go diragatsa ditiro tse le go tlhatlhoba dipaakanyo tse di maleba, go akaretsa tshekatsheko ya ditheo tsa puso tse di tlhomilweng go lebagana le merero ya tlhabololo le matlafatso ya bašwa.
Bontsi jwa dikgwetlho mo tirong ya rona tse re setseng re di bone di bakwa ke makoa a a malebana le thulaganyo ya rona. Ka jalo jaaka karolo ya Dintlha tsa Botlhokwa tse di kwa Setlhoeng, mo pakeng e e tlang re tla konosetsa ditiragalo tse di tla re kgontshang go oketsa bokgoni jwa puso jwa go tsenya tirisong maano a a momaganeng, a a akaretsang maemo otlhe a puso.
Maloko a a Tlotlegang;
Thulaganyo e re e tlhalositseng e akaretsa boineelo jo naga ya rona e dumalaneng ka jona le boeteledipele jwa kontinente ka African Peer Review Mechanism.
Tsepamo ya rona mo go rotloetseng Lenaneo la Aforika mongwaga, e tla bo e le ka ga go matlafatsa ditheo tsa Aforika, go akaretsa Kitlano ya Aforika le thulaganyo ya yona ya tlhabololo, NEPAD.
Se re tla se dira re rotloediwa ke maikaelelo a a tshwanang a batho ba kontinente a momagano e kgolo go latelela kitlano ya kontinente mo maemong otlhe. Kgato e e botlhokwa mo ntlheng e ke thulganyo ya ditheo tsa dikgaolo le ditiragalo tse di kobisitsweng go fitlhelela momagano ya dikgaolo.
Re tla tswelelela go ineela mo lefelong la kgwebo le le gololosegileng mo Southern African Development Community, le go solofela go dirisa Bonnasetilo jwa rona jwa SADC jwa 2008/2009 go matlafatla dikeletso tsa kgaolo mo dintlheng tse.
Mo bokaelong jo, gape, gore re tla tsweletsa dikamano tsa maphatamabedi le tsa maphatamantsi le baagisani ba rona le European Union, go netefatsa gore ditherisano tsa rona ka ga Ditumalano tsa Dimphato tsa Ikonomi di konosediwa ka bonako jo bo kgonegang, go ikaegilwe ka go itlhaganedisa tlhabololo ya kgaolo ya rona.
Mo ngwageng o o fetileng, re diragaditse maikarabelo a SADC go thusa boeteledipele jwa sepolotiki jwa Zimbabwe go bona tharabololo e e tswelelang ya mathata a sepolotiki a ba lebaganeng nao. Re nnile le tšhono kwa AU Summit kwa Addis Ababa ya go kgona go rebola pegelo e e botlalo go boeteledipele jwa SADC ka ga ntlha e.
Ka bokhutshwane, matlhakore a a amegang mo ditherisanong a fitlheletse tumalano e e tletseng mo dintlheng tsotlhe tse di amanang le merero e matlhakore a a tshwanetseng go samagana nayo. Yona e akaretsa dintlha tse di amanang le Molaotheo, tshireletso, bobegakgang, melao ya ditlhopho, le merero e mengwe e go ntseng go sa utlwanwe ka yona dingwaga di le dintsi. Melao e e maleba mo ntlheng e e setse e dumeletswe ke palamente, go akaretsa diphetogo tse di tlhokegang tsa molaotheo. Se se setseng fela, ke ntlha ya tsamaiso malebana le nako le mokgwa wa go tsenngwa tirisong ga Seralwa sa Molaotheo se go dumalanweng ka sona.
Ka jalo, re golagana le Ditlhogo tsa Dinaga le tsa Dipuso tsa SADC mo go akgoleng maphata a Ditherisano tsa Zimbabwe ka diphitlhelelo tsa bona tse di duleng diatla e bile re ba rotloetsa go dira mmogo go rarabolola ntlha e e setseng ya tsamaiso. Jaaka go kopile Ditlhogo tsa Dinaga le tsa Dipuso tsa SADC re sa ntse re ikemiseditse go tsamaisa ditherisano tsa Zimbabwe. Le fa go le jalo, re eleletsa batho ba Zimbabwe katlego mo ditlhophong tse di beetsweng go tshwarwa ka 29 Mopitlwe.
Dikamano tsa rona tse di maphatamantsi le Democratic Republic of Congo di a tswelela, jaaka re rata go nna le seabe mo maitekong a go thusa bagarona ba naga eo go fitlhelela kagiso ya leruri, le go tsenya tirisong thulaganyo ya bona ya kagosešwa le tlhabololo.
Puso ya rona e tla tswelela go tshwarwa ke ditiragalo tse di diragalang kwa Kenya, Chad, Burundi, Darfur kwa Sudan, Western Sahara, Côte d’Ivoire, Somalia, the Comoros le Central African Republic go bona kagiso ya leruri le maemo a a ritibetseng.
Re swabiswa ke dipolao tse di senang tlhaloganyo kwa Kenya le Chad, dilo tse di sirang tswelelepele e re ntseng re e dira mo dingwageng di le mmalwa tse di fetileng tebang le kagosešwa ya kontinente ya Aforika. Re ikuela go balekane botlhe mo Aforika go dira sengwe le sengwe se re ka se kgonang, mmogo go thusa go thibela maemo a a sa iketlang a.
Re tla tswelela go diragatsa tiro ya rona mo Khanseleng ya Tshireletso ya Ditšhabakopano. Se se botlhokwa mo ntlheng e, ke go matlafatsa tirisano magareng ga Khansele ya Tshireletso ya UN le Khansele ya Kagiso le Tshireletso ya Kitlano ya Aforika.
Re tlhotlhelediwa ke keletso ya go tokafatsa boleng jwa botshelo jwa batho botlhe ba rona, segolo mo dinageng tse di tlhabologang, re tla tsepama mo go tsweleleng go matlafatsa go nna le seabe ga rona mo diforamong tsa India-Brazil-Aforika Borwa, New Africa-Asia Strategic Partnership, Non-Aligned Movement, Group of 77 le ditherisano go konosetsa tumalano ya kgwebisano ya SACU-Mercusor.
Ka yona tsela eo, re tla tswelela go nna le seabe mo go fitlheleleng maitlhomo a Kyoto Protocol on Climate Change le ditlhabologo tse di diragalang mo ntlheng e, le ka go matlafatsa ditherisano ka ga WTO Doha Development Round.
Monongwaga re keteka ngwaga wa bolesome wa go tlhongwa ga dikamano tsa sedipolomate magareng ga Aforika Borwa le People’s Republic of China. Go runya ga dikamano mo mafelong a a farologaneng fa gare ga dipuso le batho ba rona go netefatsa gore China-South Africa Partnership for Growth and Development ke kamano e e botlhokwa e e ungwelang matlhakore oomabedi, e e ka golang e tswelela pele.
Mo ngwageng o o tlang, re tla nna baamogela baeng ba Review Conference go sekaseka go tsenngwa tirisong ga ditshwetso Khomferense ya Lefatshe Kgatlhanong le Bosemorafe (World Conference Against Racism) e e neng e tshwaretswe mo nageng ya rona ka 2001. Re na le bonnete jwa gore ka ntlha ya letlhoo le botlhoko jwa bosemorafe le ditlamorago tse di seng monate tse bo tswelelang go di tshololela mo bathong, dipuso le batho ba lefatshe ba tla dira mmogo le rona go netefatsa gore Review Conference e fitlhelela maikaelelo a yona.
Maikarabelo a a botlhe, go akaretsa go nna baamogela baeng ba Sejana sa Lefatshe sa Kgwele ya Dinao sa FIFA sa 2010, go supa ka netefaletso e batho ba nang nayo ya gore naga ya rona ke monnaleseabe wa botlhokwa mo dikeletsong tse di molemo tsa batho botlhe. Fela ga re a tshwanela go tsaya se botlhofo.
Ke na le nametshego ya gore, ka fa tlase ga boeteledipele jwa International Marketing Council, Trade and Investment South Africa (TISA), Tourism South Africa le ditheo tse dingwe, re tla tsholetsa diatla tsa rona rotlhe ra golagana le lefatshe lotlhe ka ga mowa wa Tsamaiso e e Farologaneng, le go tswelela ga rona go tlhola setšhaba se se tlhokomelang le maemo a lefatshe le tla a bonang mo nageng ya rona go keteka botho jwa Aforika ka 2010.
Mme Sebui, Monnasetilo le Maloko a a Tlotlegang;
Morago ga go bua tsotlhe tse ke di buileng, ke boela mo potsong e: maemo a naga ya rona ke afe jaaka re tsena mo go 2008!
Se ke se itseng e bile ke le pelokgale go se bua ke gore: le fa go na le dikgwetlho tsa nakwana re sa ntse re tshotse tsela e e siameng!
Ke bua se ntle le tikatiko gonne ke na le bonnete jwa gore maAforika Borwa a kgona e bile a ikemiseditse go kopana le kgwetlho ya hisetori – go gagamatsa mosifa mongwe le mongwe wa rona – go tsibogela dikgwetlho tsa bosetšhaba tsa ga jaana, go akaretsa tse di amanang le ikonomi ya rona, maemo a sepolotiki le a ikonomi mo Aforika le gotlhe mo lefatsheng, le go dirisa ditšhono tse tswelelopele ya naga ya rona e di tlisitseng mo dingwageng tse somenne tse di fetileng.
Ka diatla tsotlhe di tsholeditswe, re ineela go dira tiro ya rona ka tsela e e farologaneng mme e dira sentle. Re tla tsweletsa thulaganyo ya rona ya kagosešwa le tlhabololo le go e tsholeletsa kwa godimo go gaisa.
Ke a leboga.
Issued by: The Presidency


text:
Dipokano Tsa Phuthego Tsa Basupi ba ga Jehofa
Ithute ka dipokano tsa rona. Bona lefelo la dipokano le le gaufi le wena.
Go Direga Eng mo Dipokanong Tsa Rona?
Basupi ba ga Jehofa ba tshwara dipokano gabedi beke nngwe le nngwe. (Bahebera 10:24, 25) Kwa dipokanong tseno, tse batho botlhe ba lalediwang go tla kwa go tsone, re sekaseka se Baebele e se rutang le kafa re ka dirisang dithuto tsa yone ka teng mo botshelong.
Bontsi jwa dithulaganyo tsa rona di akaretsa tse bareetsi ba nnang le seabe mo go tsone, jaaka e kete ke mo tlelaseng. Dipokano di simololwa le go konelwa ka pina le thapelo.
Ga go tlhokege gore o bo o le mongwe wa Basupi ba ga Jehofa gore o nne gone mo dipokanong tsa rona. Re laletsa mongwe le mongwe go di etela. Go tsenwa mahala. Ga go kopiwe batho dikoleke.
Ithute mo go Oketsegileng
Dipokano Tsa Rona di Tshwarwa Jang?
A o kile wa ipotsa gore ke eng se se dirwang kwa dipokanong tsa rona? Ga go pelaelo gore o tla kgatlhiwa ke thuto ya Baebele ya maemo a a kwa godimo e o tla e amogelang.
Diphuthego Tsa Basupi ba ga Jehofa di Rulagantswe Jang?
Iponele gore re bona jang kaelo le ditaelo ka thulaganyo eno.


text:
BASHA BA BOTSA JAANA
A go Botlhokwa Gore ke Tlhopha Mmino o o Ntseng Jang?
“Ke simolola letsatsi ka go letsa mmino. Fa ke tsena mo koloing, ke letsa mmino. Fa ke le kwa gae, ke iketlile, ke phepafatsa tota le fa ke bala, ke letsa mmino. Ke reetsa mmino ka dinako tsotlhe.”—Carla.
A le wena o rata mmino jaaka Carla? Fa go le jalo, setlhogo seno se tla go thusa gore o itumelele mmino, o tile dikotsi tsa one le go tlhopha mmino o o siameng.
Melemo
Re ka tshwantsha go reetsa mmino le go ja dijo. Mo maemong ano oomabedi, go ikaegile ka gore o tlhopha eng le gore o dira jalo ka selekanyo se se kana kang. Ela tlhoko:
Mmino o kgona go dira gore o ikutlwe botoka.
“Fa letsatsi la me le sa ntsamaele sentle, ke tsenya mmino o ke o ratang mme ka bonako fela, ke ikutlwa botoka thata.”—Mark.
Mmino o ka go gopotsa dilo tsa nako e e fetileng.
“Ka dinako tse dingwe, pina e e rileng e nkgopotsa sengwe se ke se ratang, ka jalo, nako le nako fa ke e utlwa, ke a itumela.”—Sheila.
Mmino o ka dira gore batho ba nne seoposengwe.
“Ke ne ka tsholola dikeledi nako nngwe fa ke ne ke le kwa kopanong ya boditšhabatšhaba ya Basupi ba ga Jehofa, fa batho botlhe ba ba etileng ba ne ba opela pina e e konelang. Re ne re bua dipuo tse di farologaneng mme mmino o ne o dira gore re ikutlwe re le seoposengwe.”—Tammy.
Mmino o ka go thusa gore o nne le dinonofo tse di molemo.
“Go ithuta go tshameka sedirisiwa sengwe sa mmino go go thusa gore o ithute go nna boikgapo le go nna pelotelele. O ka se ithute mmino ka bonako fela. Tsela e le nngwe fela ya go o itse, ke ka go ikatisa.”—Anna.
A o ne o itse? Buka e telele go di gaisa tsotlhe mo Baebeleng ya Pesalema, e na le dipina di le 150.
Dikotsi
Fela jaaka dijo tse di nang le botlhole, go na le mmino o o kotsi. Ela tlhoko lebaka la seo.
Dipina tse dintsi di na le mafoko a thobalano.
“Go bonala e kete mmino otlhe o o ratiwang thata o bua ka thobalano. Ga ba tlhole ba leka go o fitlha.”—Hannah.
Baebele ya re: “A kgokafalo le boitshekologo jwa mofuta mongwe le mongwe kgotsa bogagaru di se ka tsa ba tsa umakwa mo go lona.” (Baefeso 5:3) Ipotse jaana: ‘A mmino o ke o reetsang o dira gore go nne thata go ikobela kgakololo eno?’
Go na le mmino o o ka go bakelang mahutsana.
“Ka dinako tse dingwe, ke lala ke sa robala bosigo ke reeditse mmino o o dirang gore ke akanye ka dilo tse di utlwisang botlhoko thata le tse di ngomolang pelo. Mmino o o ntseng jalo o dira gore ke nne le dikakanyo tse di sa siamang.”—Tammy.
Baebele ya re: “Go feta tsotlhe tse dingwe tse di tshwanetseng go disiwa, dibela pelo ya gago.” (Diane 4:23) Ipotse jaana: ‘A mmino o ke o reetsang o dira gore ke akanye ka dilo tse di sa siamang?’
Go na le mmino o o ka dirang gore o galefe.
“Ke na le bothata jwa go reetsa mmino o o rotloetsang kgalefo le letlhoo. Ke ile ka lemoga gore fa ke sena go o reetsa, maikutlo a me a a fetoga. Ba lelapa la gaetsho le bone ba ile ba lemoga seo.”—John.
Baebele ya re: “Di tloseng tsotlhe mo go lona, tšhakgalo, bogale, bosula, puo ya go kgoba, le puo e e ferosang sebete e e tswang mo molomong wa lona.” (Bakolosa 3:8) Ipotse jaana: ‘A mmino o ke o reetsang o dira gore ke nne motho yo o bogale yo o sa akanyetseng maikutlo a ba bangwe?’
Ke eng se re ithutang sone? Gore re tshwanetse go tlhopha mmino o o siameng. Ke se mosha mongwe yo o bidiwang Julie a ileng a leka go se dira. A re: “:Nako le nako ke leba mmino o ke nang le one go tswa foo ke latlha o ke lemogang gore ga o a siama. Ga go motlhofo go dira jalo mme gone ke a itse gore ke dira se se siameng.”
Mosha mongwe yo o bidiwang Tara le ene o dira se se tshwanang. A re: “Ka dinako tse dingwe, seteishene sengwe se tla bo se tshameka pina e e nang le moribo o o monate mme ke reetsa mafoko a yone sentle, fa ke lemoga gore ga e a siama, ke fetola seteishene seo. Go dira jalo go tshwana le go loma legapu le le rokotsang mathe gangwe fela go tswa foo o bo o le latlha! Mme fa ke kgona go tila go reetsa pina e e buang ka thobalano, ke tla kgona go tila go robalana pele ke nyalwa. Ga ke batle go itlhokomolosa tlhotlheletso e mmino o ka nnang le yone mo go nna.”
Ithute mo go Oketsegileng
“IPOLOKENG MO LORATONG LWA MODIMO”
Kafa o ka Tlhophang Boitlosobodutu jo bo Siameng ka Gone
Dipotso tse tharo tse di ka go thusang go tlhopha boitlosobodutu ka botlhale.


text:
Ke ka Ntlha Yang fa Batho ba Swa?
Karabo ya Baebele
Ke ga tlholego go botsa gore ke ka ntlha yang fa batho ba swa, segolobogolo fa mongwe yo re atamalaneng le ene a swa. Baebele ya re: “Lobolela lo lo bakang loso ke boleo.”—1 Bakorintha 15:56.
Ke ka ntlha yang fa batho botlhe ba leofile e bile ba swa?
Batho ba ntlha, Adame le Efa, ba ne ba latlhegelwa ke matshelo a bone ka gonne ba ne ba leofetse Modimo. (Genesise 3:17-19) Go tsuologela Modimo ga bone go ne go tla felela ka loso ka gonne Modimo ke ene a nang le “motswedi wa botshelo.”—Pesalema 36:9; Genesise 2:17.
Adame o ne a fetisetsa diphelelo tsa boleo mo baneng ba gagwe botlhe. Baebele ya re: “Boleo bo ne jwa tsena mo lefatsheng ka motho a le mongwe le loso ka boleo, loso lo ne lwa anamela kwa bathong botlhe ka gonne ba leofile botlhe.” (Baroma 5:12) Batho botlhe ba swa ka go bo botlhe ba leofile.—Baroma 3:23.
Kafa loso lo tla fedisiwang ka teng
Modimo o solofetsa gore go tla nna le nako e ka yone ‘a tla kometsang loso ka bosaengkae.’ (Isaia 25:8) Gore a fedise loso, o tshwanetse go tlosa selo se se lo bakang, e leng boleo. Modimo o tla dira seno a dirisa Jesu Keresete, yo o “tlosang boleo jwa lefatshe.”—Johane 1:29; 1 Johane 1:7.
Ithute mo go Oketsegileng
Totatota Baebele e Ruta Eng?
Baswi ba Kae?
Ithute se Baebele e se buang ka gore baswi ba kae le gore ke ka ntlha yang fa batho ba swa.


text:
SETLHOGO SA KA FA NTLE | O KA BONA KGOMOTSO KAE?
Rotlhe re Tlhoka go Gomodiwa
A o gopola o wa fa o sa ntse o le ngwana? Gongwe o ne wa tswa madi mo seatleng kgotsa wa kgoboga lengole. A o gopola kafa mmè wa gago a neng a go gomotsa ka gone? Gongwe o ne a tlhapisa ntho ya gago le go e hapa. O ne o lela mme o ne wa ikutlwa botoka fa a sena go go gomotsa le go go tlamparela ka lorato. Ka nako eo, go ne go na le motho yo o go gomotsang.
Mme botshelo bo a fetoga fa o ntse o gola. Mathata a a oketsega e bile go nna thata go bona kgomotso. Ka maswabi, fa o setse o godile, dilo ga di nne jaaka di ne di ntse fa o ne o le monnye. Ela tlhoko dikai di le mmalwa.
A o kile wa latlhegelwa ke tiro? Julian a re o ne a tlhakatlhakane fa a lelekiwa kwa tirong. O ne a ipotsa go re: ‘Ke tla kgona jang go tlamela lelapa la me? Ke eng fa khampani eno e ntlogedisa tiro mme gone ke feditse dingwagangwaga ke bereka ka thata?’
Gongwe o utlwile botlhoko ka gonne lenyalo la gago le thubegile. Raquel a re: “Fa monna wa me a ne a ntlogela dikgwedi tse 18 tse di fetileng, ke ne ke hutsafetse tota. Go ne go ntse jaaka e kete motho o phatlotse pelo ya me ka bogare. Ke ne ke utlwile botlhoko mo mmeleng le mo maikutlong. Ke ne ke tshogile thata.”
Gongwe o na le bolwetse jo bo masisi jo go bonalang bo sa tokafale. Gongwe ka dinako tse dingwe o a tle o ikutlwe jaaka Jobe yo o neng a re: “Botshelo jwa me bo mpherosa sebete; ga ke rate [go] tshelela ruri.” (Jobe 7:16, Baebele e e Boitshepo) O ka tswa o ikutlwa jaaka monna mongwe wa dingwaga tse 80 yo o bidiwang Luis yo o neng a re: “Ka dinako dingwe ke na le go ikutlwa e kete ke emetse fela go swa.”
Kgotsa gongwe go swelwa ke motho yo o mo ratang go dira gore o ikutlwe o tlhoka go gomodiwa. Robert a re: “Fa morwaake a ne a swa mo kotsing ya sefofane, kwa tshimologong, ke ne ke sa dumele. Go tswa foo, ke ne ka utlwa botlhoko jo Baebele e bo tshwantshang le fa motho a go phunyeletsa ka tšhaka e telele.”—Luke 2:35.
Le fa Robert, Luis, Raquel le Julian ba ile ba lebana le maemo ao a a ngomolang pelo, ba ile ba bona kgomotso. Ba ile ba gomodiwa ke Modimo Mothatayotlhe. Modimo o gomotsa batho jang? A le wena a ka go naya kgomotso e o e tlhokang?


text:
SETLHOGO SA KA FA NTLE
Go Itirela Thulaganyo e e Molemo
AUSTIN o sa ntse a otsela le fa alamo e e mo tsosang e sena go didimala. Mme ka bonako fela o tsapoga mo bolaong, o apara diaparo tse a di ntshitseng pele ga a robala a bo a ya go taboga. Mo ngwageng o o fetileng, o ne a tle a dire jalo gararo mo bekeng.
Laurie o fetsa go ngangisana le monna wa gagwe. O ya kwa phaposing ya boapeelo a galefile e bile a betilwe ke pelo, a bo a ntsha dimonamone a di ja tsotlhe. Go lebega a dira jalo ka metlha fa a galefile.
Ke eng se Austin le Laurie ba tshwanang ka sone? Ba ka tswa ba lemoga kgotsa ba sa lemoge, boobabedi ba tlhotlhelediwa ke sengwe se se maatla—go tlwaela.
Go tweng ka wena? A o batla go nna le mekgwa mengwe e e siameng? Gongwe o ipeetse mokgele wa go ikatisa ka metlha, go robala mo go oketsegileng kgotsa go nna o ikgolaganya le batho ba o ba ratang.
Ka fa letlhakoreng le lengwe, gongwe o batla go tlogela mekgwa e e sa siamang e e jaaka go goga motsoko, go ja dijo tse di se nang dikotla kgotsa go fetsa nako e ntsi mo Internet.
Boammaaruri ke gore, go thata go tlogela mekgwa e e sa siamang. Tota e bile, mekgwa e e sa siamang e tshwana le go tsena mo dikobong tse di bothitho fa go le tsididi: go motlhofo go tsena mme go thata go tswa!
Ka jalo, o ka dira jang gore mekgwa e o tshelang ka yone e go solegele molemo go na le go nna kotsi mo go wena? Ela tlhoko dikakantsho tse tharo tse di theilweng mo melaometheong ya Baebele.